விஜய் நடித்த வேலாயுதம் , ஜில்லா மற்றும் புலி ஆகிய படங்களில் இணை இயக்குநராகப் பணியாற்றியவர் TR . பாலா . மேலும் 25க்கும் மேற்பட்ட விளம்பரப் படங்களை இயக்கிய அனுபவம் கொண்ட இவர் தற்போது ' 46 ' என்கிற படத்தின் மூலம் வெள்ளித்திரையில் இயக்குநராக அடியெடுத்து வைக்கிறார் . . இந்தப்படத்தில் காத்திருப்போர் பட்டியலில் நடித்த சச்சின் மணி மற்றும் பீச்சாங்கை ஹீரோ கார்த்திக் இருவரும் கதாநாயகர்களாக நடிக்கின்றனர் . புதுமுகங்களான மீனாட்சி , நவினி ஆகியோர் கதாநாயகிகளாக நடிக்க முக்கிய வேடங்களில் கலக்கப்போவது யாரு புகழ் குரேஷி மற்றும் கியான் ஆகியோர் நடிக்கின்றனர் . தயாரிப்பாளர் தேனப்பன் மற்றும் சண்டக்கோழி - 2வில் நடித்துள்ள பிரின்ஸ் ஆகியோர் வில்லன்களாக நடிக்கின்றனர் . வினோத்ராஜன் ஒளிப்பதிவை கவனிக்க , மணிக்குமரன் படத்தொகுப்பை மேற்கொள்கிறார் . இவர் சமீபத்தில் வெளியாகி வெற்றிபெற்ற ' பியார் பிரேமா காதல் ' படத்தின் படத்தொகுப்பாளர் ஆவார் என்பது குறிப்பிடத்தக்கது . இந்நிலையில் , இவர் இயக்கி வரும் படத்தில் , சென்னையில் ஞாயிறு தோறும் இரவு நேரங்களில் நடைபெறும் இல்லீகல் பைக் ரேஸ் பற்றிய கதை தான் இந்தப்படம் . இதில் பந்தயம் , சூதாட்டம் என மிகப்பெரிய அளவில் பணம் புழங்குகிறது . இதுபற்றி தீவிரமான ஒரு ஆய்வு மேற்கொண்டு , இது ஏன் நடக்கிறது , இதன் பின்னால் யார் இருக்கிறார்கள் என மிகவும் விரிவாக அதேசமயம் கமர்ஷியல் அம்சங்கள் நிறைந்த பொழுதுபோக்கு படமாக 46 படம் மூலம் வெளிக்கொண்டு வர இருக்கிறார் . இந்த இல்லீகல் பைக் ரேஸினால் என்ன பின்விளைவுகள் ஏற்படுகின்றன என்பதை அறியாமல் பணம் மற்றும் ஆர்வம் காரணமாகவே இந்த இல்லீகல் பைக் ரேஸில் பலரும் கலந்துகொள்கிறார்கள் . . இவர்களின் தவறுகளையும் இந்த திறமையை சிலர் தங்களது சுயலாபத்துக்காக எப்படி பயன்படுத்துகிறார்கள் என்பதையும் இதில் சுட்டிக்காட்டியுள்ளார்களாம் . . அந்தவகையில் இது முழுக்க முழுக்க இளைஞர்களுக்கான படமாக இது எடுக்கப்பட உள்ளது . " இந்த பைக் ரேஸ் காட்சி தத்ரூபமாக வரவேண்டும் என்பதற்காக பெசண்ட் நகர் பீச்சில் சுமார் 50 பைக் ரேஸர்களை வரவழைத்து , நிஜமான டிராபிக்கை உருவாக்கி , அதில் மிகவும் பரபரப்பாக படப்பிடிப்பை நடத்தினோம் . இதற்காக தெலுங்கு திரையுலகில் இருந்து ஹைடெக்கான தொழில்நுட்ப உபகரணங்களை வரவழைத்து படப்பிடிப்பை நடத்தினோம் . . குறிப்பாக இந்த ரேஸில் குழந்தை ஒன்று விபத்தில் சிக்கும் காட்சியை மிகத் தத்ரூபமாக எடுத்துள்ளோம் " என்கிறார் இயக்குநர் TR . பாலா . இந்தக்காட்சியை பார்த்தவர்கள் ஹாலிவுட் ஸ்டைலில் படமாக்கி இருப்பதாக பாராட்டினார்களாம் . இதுவரை இப்படி தெருக்களில் நடக்கும் இல்லீகல் பைக் ரேஸ் பற்றி இந்தியாவில் எந்த மொழியிலும் படம் வெளியாகவில்லை . யாரும் தொடாத கான்செப்ட் என்பதால் தான் இயக்குநர் TR . பாலா இந்தக் கதையைப் படமாக்க முடிவு செய்தாராம் . அந்தவகையில் இவர் தான் இந்தியாவிலேயே இந்த கதைக்களத்தில் படம் இயக்கும் முதல் ஆள் என தாராளமாக சொல்லலாம் . " சென்னையில் நிறைய பைக் மற்றும் ஆட்டோக்களில் 46 என்கிற ஸ்டிக்கர் ஒட்டப்பட்டிருப்பதை நீங்கள் கவனித்திருக்கலாம் . இவர்களெல்லாம் இந்த ஸ்ட்ரீட் ரேஸ் விரும்பிகள் தான் . வேலன்சியோ ரோஸ்ஸி என்கிற பைக் ரேஸ் ஜாம்பவானின் பைக் எண் தான் 46 . அதை பற்றிய படம் என்பதாலேயே படத்திற்கும் ' 46 ' என்றே டைட்டில் வைத்துவிட்டோம் " என்கிறார் இயக்குநர் TR . பாலா . நடிகர் விஜய் படங்களில் பணிபுரிந்த அனுபவத்தில் அவரிடமிருந்து பங்க்சுவாலிட்டியை எப்படி கடைபிடிக்கணும் , ரசிகர்களுக்கு பிடிக்கிற மாதிரி எப்படி படம் இருக்கணும் என சில டிப்ஸ்களை கற்றுக்கொண்டது இந்தப்படத்திற்கு ரொம்பவே உதவியாக இருந்தது . அவர்தான் எனக்கு ரோல் மாடல் என்கிறார் TR . பாலா . ஷாம் நடித்த இன்பா மற்றும் மயங்கினேன் தயங்கினேன் ஆகிய படங்களை இயக்கியவரும் தற்போது சரத்குமாரை வைத்து ' வேளச்சேரி துப்பாக்கிச்சூடு ' படத்தை இயக்கி வருபவருமான இயக்குநர் எஸ் . டி . வேந்தனின் மகன் தான் இவர் என்பது குறிப்பிடத்தக்கது . இதில் என்ன ஒரு ஆச்சர்யம் என்றால் பெரும்பாக்கம் ஹவுசிங் போர்டு பகுதியில் தந்தை - மகன் இருவருமே தங்களது படப்பிடிப்பை சில நாட்கள் ஒரே சமயத்தில் நடத்தியுள்ளார்கள் என்பதுதான் . இரண்டாம் கட்ட படப்பிடிப்பிற்கு டீம் தயாராகி வருகிறது .


பாலிவுட் நடிகை கங்கனா ரணவாத் தொடர்ந்து தரமான படங்களை தேர்வு செய்து நடித்து வருகிறார் . இவர் நடிகர் ஜெயம் ரவிக்கு ஜோடியாக ' தாம் தூம் ' படத்தில் நடித்தவர் என்பது குறிப்பிடத்தக்கது . தேசிய விருதுஃ இவர் ஏற்க்கனவே ' தாணு வெட்ஸ் மானு ரிடன்ஸ் ' மற்றும் ' குயீன் ' படத்திற்காக இரண்டு முறை சிறந்த நடிகைக்கான தேசிய விருதை வென்றுள்ளார் , அதிலும் தொடர்ந்து இரண்டு வருடமும் இவர் விருது வென்றார் . நிர்வாண போஸ்ஃ தரமான படங்களை தேர்வு செய்து நடித்து வரும் இவர் அவ்வப்போது சில சர்ச்சைகளிலும் சிக்கிக்கொள்வார் . இந்நிலையில் கங்கனா ராஜ்குமார் ராவுடன் Mental HaiKya என்ற படத்தில் நடிக்கவுள்ளார் . இப்படத்தின் பர்ஸ்ட் லுக் போஸ்ட்டரில் இவர் நிர்வாண போஸ் கொடுத்து ரசிகர்களை ஷாக் ஏற்றியுள்ளார் . அதிலும் , ஸ்விமிங் டப் அருகில் அமர்ந்து கையில் கத்தியுடன் , பக்கத்தில் பிரெட் டோஸ்ட் மேக் அப் உபகரணங்கள் உள்ளது இவர் கொடுத்த இந்த போஸ் தான் தற்போது வைரல் ஆகி வருகிறது . . .


பாட்மிண்டன் உலக சாம்பியன்ஷிப் போட்டிக்கான தரவரிசையில் இந்தியாவின் பி . வி . சிந்து 4 - வத் இடத்தையும் , ஸ்ரீகாந்த் 8 - வது இடத்தையும் பிடித்து அசத்தியுள்ளனர் . உலக சாம்பியன்ஷிப் போட்டி வரும் 21 - ஆம் தேதி ஸ்காட்லாந்தின் கிளாஸ்கோ நகரில் தொடங்க இருக்கிறது . இந்த நிலையில் , அதில் பங்கேற்கும் வீரர்களுக்கான போட்டித் தரவரிசையை அறிவித்தது பாட்மிண்டன் உலக சாம்பியன்ஷிப் குழு . இந்த அறிவிப்பின்படி , மகளிர் பிரிவில் ஜப்பானின் அகானே யாமாகுசி போட்டித் தரவரிசையில் முதலிடத்தை பிடித்து அசத்தியுள்ளார் . ரியோ ஒலிம்பிக்கில் வெள்ளி வென்ற பி . வி . சிந்து மகளிர் பிரிவில் 4 - வது இடத்தைப் பிடித்துள்ளார் . உலகின் 16 - ஆம் நிலை வீராங்கனையான இந்தியாவின் சாய்னா நெவால் , போட்டித் தரவரிசையில் 12 - வது இடத்தைப் பிடித்துள்ளார் . ஆடவர் ஒற்றையர் பிரிவில் இந்தோனேஷிய , ஆஸ்திரேலிய ஓபன் பட்டங்களை வென்ற ஸ்ரீகாந்த் 8 - வது இடத்தைப் பிடித்துள்ளார் . 7 - வது இடத்தில் இருமுறை ஒலிம்பிக் சாம்பியனும் , ஐந்து முறை உலக சாம்பியனுமான சீனாவின் லின் டான் உள்ளார் . இந்தியாவின் அஜய் ஜெயராம் 13 - வது இடத்திலும் , சாய் பிரணீத் 15 - வது இடத்திலும் உள்ளனர் . கலப்பு இரட்டையர் பிரிவில் இந்தியாவின் பிரணவ் ஜெர்ரி சோப்ரா - சிக்கி ரெட்டி இணை 15 - வது இடத்தைப் பிடித்துள்ளது .


உயர்நீதிமன்றத்தின் எச்சரிக்கையை தொடர்ந்து தன்னை மதுரை ஆதீனத்தின் 293வது மடாதிபதியாக அறிவித்துக்கொண்டதை நித்யானந்தா திரும்ப பெற்றார் . மதுரை ஆதீனத்தின் 293 - வது மடாதிபதியாக நித்யானந்தா பொறுப்பு ஏற்றுக் கொண்டார் . இதை எதிர்த்து , ஜெகதலபிரதாபன் என்பவர் , மதுரை உயர் நீதிமன்ற கிளையில் வழக்கு தொடர்ந்தார் . இந்த வழக்கு நிலுவையில் இருந்து வருகிறது . நித்யானந்தா மடாதிபதியாக அறிவித்துக் கொண்டது சட்டவிரோதம் என்று தமிழக அரசு பதில் அளித்தது . மடாதிபதி உயிருடன் இருக்கும்போது , மற்றொருவர் மடாதிபதியாக பொறுப்பு ஏற்க முடியாது என்று அரசு சார்பில் தெரிவிக்கப்பட்டது . அப்போது நித்யானந்தா சார்பில் , இளைய மடாதிபதியாகத்தான் பொறுப்பு ஏற்றுக்கொண்டதாகவும் , அதில் இருந்து விலக முடியாது என்றும் தெரிவிக்கப்பட்டது . இதைக் கேட்ட நீதிபதி , நித்யானந்தா மடாதிபதி பொறுப்பில் இருப்பது செல்லாது . அந்தப் பதவியை விட்டு விலகியதாக அறிவித்துவிட்டு , பதில் மனு தாக்கல் செய்யும்படி நித்யானந்தாவுக்கு நீதிபதி ஆர் . மகாதேவன் உத்தரவிட்டிருந்தார் . நித்யானந்தா சார்பில் இவ்வழக்கில் பதில் மனு தாக்கல் செய்யப்படவில்லை . இதை கேட்ட நீதிபதி , ஈராயிரம் பழமை வாய்ந்த மடத்தின் பெயரை கெடுக்கக் கூடாது . இந்த வழக்கில் , பிப்ரவரி 2 ஆம் தேதிக்குள் நித்யானந்தா பதில் மனு தாக்கல் செய்ய வேண்டும் . இல்லையேல் , அவரை கைது செய்ய உத்தரவிட நேரிடும் என நீதிபதி எச்சரித்தார் . நீதிமன்றத்தின் எச்சரிக்கையை அடுத்து , தன்னை மதுரை ஆதீனத்தின் 293வது மடாதிபதியாக அறிவித்துக்கொண்டதை திரும்ப பெற்றதாக நீதிமன்றத்தில் நித்யானந்தா பதிலளித்துள்ளார் .


மத்திய மாநில அரசுகளின் திட்டங்களை பெற ஆதார் அவசியம் என்றும் அரசியல் சாசனப்படி ஆதார் செல்லும் எனவும் உச்சநீதிமன்றம் கடந்த செப்டம்பர் 26ம் தேதி அதிரடியான தீர்ப்பை வழங்கியது . அத்தோடு , எந்தெந்த விவகாரங்களுக்கு ஆதார் அட்டை கட்டாயம் இல்லை என்பது குறித்தும் உச்சநீதிமன்றம் தமது தீர்ப்பில் தெளிவாக குறிப்பிட்டது . வங்கிக் கணக்குகள் துவங்க , சிபிஎஸ்இ , நீட் போன்ற எந்த ஒரு தேர்வுகளுக்கும் , பள்ளியில் மாணவர் சேர்க்கைக்கும் ஆதார் அட்டை அவசியம் இல்லை என்றும் உச்சநீதிமன்றம் உத்தரவிட்டது . . அதே போல் சிம் கார்டு வழங்கும் நிறுவனங்கள் வாடிக்கையாளர்களின் ஆதார் தகவல்களை பெற முடியாது என உச்சநீதிமன்றம் தீர்ப்பளித்தது . இந்நிலையில் ஆதார் அட்டை அடிப்படையில் வழங்கப்பட்ட 50 கோடி மொபைல் இணைப்புகள் துண்டிக்கப்படும் என்று தகவல்கள் வெளியாகின . ஆனால் இதற்கு மறுப்பு தெரிவிக்கப்பட்டுள்ளது . இது தொடர்பாக தொலைதொடர்பு துறை மற்றும் யு . ஐ . டி . ஏ . ஐ . , எனப்படும் , இந்திய தனித்துவ அடையாள அட்டை ஆணையம் ( ஆதார் ) இணைந்து கூட்டாக வெளியிட்ட அறிக்கையில் , 50 கோடி மொபைல் எண்கள் துண்டிப்பு ஆபத்தில் இருப்பதாக வெளியான செய்தி தவறு . கற்பனையானது என தெரிவிக்கப்பட்டுள்ளது . வாடிக்கையாளர்களிடம் பீதியை ஏற்படுத்த வேண்டும் என்ற எண்ணத்தில் வெளியானது . ஆதார் சரிபார்ப்பு அடிப்படையில் சிம் கார்டுகள் வாங்கப்பட்டால் , புதிய அடையாளம் கேட்கபடமாட்டாது என தெரிவிக்கப்பட்டுள்ளது .


18 எம் . எல் . ஏ . க்கள் தகுதி நீக்க வழக்கில் தீர்ப்பு நெருங்கும் நிலையில் , மளமளவென நிர்வாகிகளை தன் கட்சிக்குள் இழுக்கும் வேலையை துவங்கியிருக்கிறார் தினகரன் . இதற்கு கை மேல் பலன் பக்காவாக கிடைத்து வருகிறது . பன்னீர்செல்வம் ‘தர்மயுத்தம்’ நடத்தியபோது அவரது வலது கரமாக செயல்பட்டவர்களில் ஒருவர் மாஜி வேளாண்மை துறை அமைச்சர் தாமோதரன் . பன்னீரின் கரங்களை வலுப்படுத்துவதற்காக கோயமுத்தூர் , நீலகிரி , திருப்பூர் மற்றும் ஈரோடு மாவட்டங்களை சுற்றியடித்து உழைத்தார் . ஆனால் அணிகள் இணைந்த பிறகு அவருக்கான உரிய மரியாதையை பன்னீர் பெற்றுத்தரவில்லை . இச்சூழலில் , சமீபத்தில் கொடுக்கப்பட்ட விவசாய அணி மாநில இணை செயலாளர் பதவியை தனக்கான அவமானமாக சொல்லி அ . தி . மு . க . விலிருந்து வெளியேறி அ . ம . மு . க . வில் இணைந்துவிட்டார் . இணைந்த கையோடு பன்னீர் மற்றும் எடப்பாடியார் இருவரையும் வறுத்தெடுத்தார் . தான் இணைந்தது மட்டுமில்லாமல் தமிழகத்தின் கோயமுத்தூர் மண்டல மாவட்டங்கள் பலவற்றில் இருந்து முக்கிய நிர்வாகிகள் , சிறப்பான பேச்சாளர்கள் , கில்லி களப்பணியாளர்கள் , மகளிர் அணி நிர்வாகிகளை இழுத்துக் கொண்டிருக்கிறார் . அடாவடித்தனமில்லாத நிர்வாகி ! என ஜெயலலிதாவிடமே பெயர் பெற்று வைத்திருந்தவர் தாமோதரன் . எனவே அவர் மீது அ . தி . மு . க . வினருக்கு நல்ல நம்பிக்கை இருப்பதால் ‘இவர் சொல்வதை கேட்டு அணி மாறலாம்’ என்று பலர் நினைக்க துவங்கியுள்ளனர் . அந்த வகையில் கோயமுத்தூர் மற்றும் நீலகிரி மாவட்டத்தை சேர்ந்த சிலர் அணி மாற டபுள் ஓ . கே . சொல்லிவிட்டனராம் . இதில் வழக்கறிஞர்கள் கணிசமானவர்கள் ! என்கிறார்கள் . அதுமட்டுமில்லை , மகளிர் அணி நிர்வாகிகள் பலரும் பல்க்காக அணி மாறுகிறார்களாம் . 18 எம் . எல் . ஏ . க்கள் வழக்கில் தீர்ப்பு எப்படியாக இருந்தாலும் இந்த மாற்றம் உறுதி ! என்கிறார்கள் . காரணம் , அ . தி . மு . க . வின் தொண்டர்கள் தினகரனைத்தான் நம்புகிறார்கள் ! அவரால் மட்டுமே கட்சியை கட்டுக்கோப்பாகவும் , ஜெயலலிதா போல் தைரியமாகவும் நடத்திட முடியும் ! தினகரன் அணியை வலுப்படுத்தினால் அடுத்த தேர்தலிலும் நிச்சயம் அ . தி . மு . க . வெல்லும் ! என்று தொடர்ந்து பேசி , பெரும் நம்பிக்கையை அவ்வணியிலிருப்போர் உருவாக்கி வைத்திருப்பதுதான் . மளமளவென மாஸ் மாற்றங்கள் நிகழ்வது உறுதி ! என்று உளவுத்துறை மூலமாக தகவல் கிடைத்திருப்பதால் , கடும் அதிர்ச்சியிலிருக்கிறது ஆளும் அணி .


இந்திய கிரிக்கெட் அணியின் தலைமை பயிற்சியாளராக , இந்திய அணியின் முன்னாள் இயக்குநரான ரவி சாஸ்திரியும் , அணியின் பந்துவீச்சு பயிற்சியாளராக முன்னாள் வீரர் ஜாகிர் கானும் நியமிக்கப்பட்டுள்ளார் . பிசிசிஐ தலைவர் ( பொறுப்பு ) சி . கே . கன்னா நேற்று அறிக்கை ஒன்றை வெளியிட்டார் . அதில் , “கிரிக்கெட் ஆலோசனைக் குழு பரிந்துரையின்படி , இந்திய அணியின் தலைமை பயிற்சியாளராக ரவி சாஸ்திரியையும் , பந்துவீச்சுப் பயிற்சியாளராக ஜாகிர் கானையும் நியமிப்பதென முடிவு செய்யப்பட்டுள்ளது . இவர்கள் அடுத்த இரண்டு ஆண்டுகளுக்கு அந்தப் பதவியில் இருப்பார்கள்” என்று கூறியுள்ளது . கங்குலி , சச்சின் , வி . வி . எஸ் . லஷ்மண் ஆகியோர் அடங்கிய கிரிக்கெட் ஆலோசனைக் குழு , பயிற்சியாளர் பதவிக்கான நேர்க்காணலை திங்கள்கிழமை மேற்கொண்டது . பயிற்சியாளர் யார் என்பதை அறிவிக்க கால அவகாசம் வேண்டும் என்று பிசிசிஐ அறிவித்து இருந்தது . ஆனால் , பயிற்சியாளர் நியமன அறிவிப்பை செவ்வாய்க்கிழமை மாலை பிசிசிஐ வெளியிட வேண்டும் என்று உச்ச நீதிமன்றத்தால் நியமிக்கப்பட்ட பிசிசிஐ நிர்வாகக் குழுத் தலைவர் வினோத் ராய் அறிவுறுத்தினார் . அதன்படி இந்திய அணியின் மேலாளராக 2007 - ல் பொறுப்பு வகித்த ரவி சாஸ்திரி , 2014 ஆகஸ்ட் முதல் 2016 ஜூன் வரையில் அணியின் இயக்குநர் பொறுப்பில் இருந்தார் . தற்போது 2017 முதல் 2019 வரையிலான காலகட்டதிற்கு அணியின் பயிற்சியாளராக இருப்பார் என்று பிசிசிஐ தகவல் தெரிவித்தது .


எடப்பாடியை அரசிலுக்கு கொண்டு வந்து அவர் முன்னேற வழி வகுத்தவர் செங்கோட்டையன் . ஆனால் , எடப்பாடி , அதிமுகவில் முக்கிய இடத்தை எட்டிப்பிடித்த பின்னர் , செங்கோட்டையனை அரசியலில் தலை எடுக்க முடியாதவாறு ஓரம் காட்டினார் . ஜெயலலிதா மறைவுக்கு பின்னர் , சசிகலாவின் வருகையை அடுத்தே , செங்கோட்டையன் மீண்டும் அமைச்சராகி , தமது இருப்பை காட்டி கொண்டிருக்கிறார் . ஆனாலும் , முதல்வர் எடப்பாடி , அவ்வப்போது , பலவிஷயங்களில் அவரை தொடர்ந்து உதாசீனப்படுத்தி வருகிறார் . அதே பாணியில் , தமக்கு அமைச்சர் பதவி கிடைக்கவில்லை என்ற ஆத்திரத்தில் , பெருந்துறை தொகுதி எம் . எல் . ஏ வும் , முன்னாள் அமைச்சருமான தோப்பு வெங்கடாச்சலம் , முதல்வர் பழனிசாமிக்கு எதிராக செயல்பட்டு வருகிறார் . கடந்த ஆட்சியில் அமைச்சராக இருந்த தோப்பு வெங்கடாச்சலத்தின் மீது ஏகப்பட்ட புகார்கள் வந்த வண்ணம் இருந்தன . அதனால் , அவரை அமைச்சர் பதவியை விட்டு நீக்க ஜெயலலிதா முடிவு செய்தார் . ஆனால் , அப்போது ஐவர் அணியில் முக்கியமானவராக இருந்த எடப்பாடி தலையீட்டின் பேரில் தோப்பு வெங்கடாச்சலத்தின் அமைச்சர் பதவி காப்பாற்றப்பட்டது . அதன் பின்னரும் , தோப்பு மீது பல புகார்கள் குவிந்த போதும் , ஜெயலலிதாவின் கவனத்திற்கு போகாதவாறு , பார்த்துக்கொண்டவரும் எடப்பாடிதான் . ஆனால் , ஜெயலலிதா மறைவுக்கு பின்னர் , தமக்கு அமைச்சர் பதவி கிடைக்கும் என்று எதிர்பார்த்த தோப்பு வெங்கடாச்சலம் , ஒரு வேளை , செங்கோட்டையன் மீண்டும் அமைச்சரானால் , மாவட்டத்தில் தமது செல்வாக்கு சரிந்துவிடும் என அஞ்சினார் . அவர் எதிர்பார்த்தது போலவே , செங்கோட்டையனுக்கு மீண்டும் அமைச்சர் பதவி கிடைத்தது . இதனால் அதிருப்தி அடைந்த தோப்பு , எடப்பாடியை எவ்வளவோ நச்சரித்தும் , அவரால் அமைச்சர் பதவியை பெறமுடியவில்லை . இதனால் , ஆத்திரமடைந்த தோப்பு , எடப்பாடிக்கு எதிராக அரசியல் செய்ய ஆரம்பித்து விட்டார் . எடப்பாடிக்கு எதிராக பேட்டி கொடுப்பதிலும் , அவர் பங்கேற்கும் நிகழ்ச்சியை புறக்கணிப்பதிலும் , தமக்கு 15 எம் . எல் . ஏ க்களின் ஆதரவு இருப்பதாக கூறி மிரட்டுவதிலும் தோப்பு தீவிர கவனம் செலுத்தி வருகிறார் . தோப்பு வெங்கடாச்சலத்தின் இத்தகைய நடவடிக்கைகள் , எடப்பாடி தரப்பினரை கவலை அடைய செய்துள்ளது . ஆனால் , செங்கோட்டையன் தரப்பை மகிழ்ச்சியில் திளைக்க வைத்துள்ளது . செங்கோட்டையனால் உருவாக்கப்பட்ட எடப்பாடி , அவருக்கு எதிராக திரும்பினார் . எடப்பாடியால் . வளர்க்கப்பட்ட தோப்பு வெங்கடாச்சலம் இன்று , அவருக்கு எதிராக களமிறங்கி உள்ளார் . அதனால் , " நேற்று நான் , இன்று நீ " என செங்கோட்டையன் மகிழ்ச்சியில் திளைத்திருப்பதாக , அவரது ஆதரவாளர்கள் கூறுகின்றனர் .


நடிகை பிரியங்கா சோப்ரா மீண்டும் ‘ஏகிட் லைக் ஜாக்’ என்ற ஹாலிவுட் படத்தில் நடிக்கவுள்ளார் . நடிகை பிரியங்கா சோப்ரா , ஏ கிட் லைக் ஜாக்’என பெயரிடப்பட்டுள்ள மற்றொரு ஹாலிவுட் படத்தில் நடிக்க ஒப்பந்தமாகி உள்ளார் . இப்படத்தை பால் பெர்னான் தயாரிக்கிறார் . இவரது படத்தில் நடிக்க பிரியங்கா சோப்ரா ஒப்பந்தமாகி உள்ளதகவலை பெர்னான் தனது டுவிட்டர் பக்கத்தின் மூலம் தெரிவித்துள்ளார் . இப்படத்தில் நடிப்பதற்கு பிரியங்கா தான் பொருத்தமாக இருப்பார் எனவும் அவர் பதிவிட்டுள்ளார் . ஹாலிவுட் படமான ‘ஏ கிட் லைக் ஜாக்’ படத்தில் பிரியங்கா சோப்ராவுடன் ஜிம் பார்சன்ஸ் , கிளாரி டேனிஸ் , ஆக்டேவியா ஆகியோரும் நடிக்க உள்ளனர் . ஜாக் என்ற 4 வயது குழந்தை மற்றும் அதன் பெற்றோரை மையமாக வைத்து இப்படத்தின் கதை உருவாக்கப்பட்டுள்ளது . இப்படத்தில் அப்பெற்றோரின் நண்பராக பிரியங்கா நடித்துள்ளார் . கணவனை பிரிந்து வாழும் தாயாக , அமல் என்ற வேடத்தில் பிரியங்கா நடிக்கிறாராம் . ‘பேவாட்ச்’ என்ற ஹாலிவுட் படத்தில் பிரியங்கா நடித்து வருகிறார் . இப்படம் இந்த ஆண்டு ஜூன் 2 - ம் தேதி ரிலீசாக உள்ளது .


கலைப்புலி தாணு தயாரிப்பில் , ரஞ்சித் இயக்கத்தில் ரஜினி , ராதிகா ஆப்தே , தன்ஷிகா , கலையரசன் , தினேஷ் உள்ளிட்ட பலர் நடிப்பில் உருவாகிய படம் ' கபாலி ' . உலகமெங்கும் தமிழ் , தெலுங்கு , கன்னடம் , இந்தி உள்ளிட்ட மொழிகளில் வெளியாகி சக்கை போடு போட்டு வருகிறது . தமிழகத்தில் இப்படம் கலவையான விமர்சனங்களை பெற்றிருந்தாலும் , வசூலையும் பெருமளவில் குவித்து வருகிறது . வசூல் ரீதியாக இப்படம் உலகளவில் பெரும் சாதனை செய்து வருகிறது . முதல் நாளில் சுமார் ரூ . 88 கோடி அளவுக்கு வசூலை அள்ளிக்கட்டியது . அமெரிக்காவில் 480 திரையரங்குகள் , மலேசியாவில் 490 திரையரங்குகள் , வளைகுடா நாடுகளில் சுமார் 500 திரையரங்குகள் என சுமார் 4000 திரையரங்குகளுக்கு அதிகமாக இப்படம் வெளியாகி 100 - வது நாளை அக்டோபர் 29 - ந்தேதி இன்று தொடுகிறது . இதுவரை ஏறக்குறைய ரூ . 300 கோடி அளவுக்கு வசூலை குவித்துள்ளது என கூறப்படுகிறது . உலகளவில் வசூல் நிலவரம் முதல் நாள் தமிழகத்தில் மட்டும் சுமார் ரூ . 88 கோடி வசூல் செய்திருக்கிறது ' கபாலி ' . தமிழ் திரையுலகில் இதற்கு முன்பு வெளியான அனைத்து படங்களின் முதல் நாள் வசூலையும் முறியடித்திருக்கிறார்கள் . இந்நிலையில் , தீபாவளியன்று வரும் 100 - வது நாளை சிறப்பாகக் கொண்டாட ரஜினி ரசிகர்கள் திட்டமிட்டுள்ளனர் . மேலும் , தயாரிப்பாளர் கலைப்புலி தாணுவும் சிறப்பாகக் கொண்டாட திட்டமிட்டுள்ளார் . கபாலி படத்தின் வசூல் உலக அளவில் ரூ . 300 கோடியைத் தாண்டும் , என்றும் , இதில் வெளிநாடுகளில் மட்டும் ரூ . 100 கோடி என்றும் கூறப்படுகிறது . பல்வேறு மொழிகளில் விற்பனை உரிமம் , ரிலீஸ் செய்தது தொடர்பாக ரூ . 225 கோடி வசூல் செய்துள்ளது எனக் கூறப்படுகிறது . இந்த நிலையில் 100 நாளை எட்டிய நிலையில் , தீபாவளிக்கு மறுநாள் அதாவது 30 - ந்தேதி ஏசியாநெட் சேனலில் மாலை 6மணிக்கு கபாலி திரைப்படம் திரையிடப்படுகிறது . தொலைக்காட்சி சேனலில்முதல்முறையாக ஏசியாநெட் சேனலில் கபாலி திரைப்படம் திரையிடப்பட உள்ளது குறிப்பிடத்தக்கது .


சன் மியூசிக் தொலைக்காட்சியில் 10 வருடங்களுக்கு மேல் தொகுப்பாளினியாக பணியாற்றியவர் அஞ்சனா . இவரின் துரு துரு பேச்சுக்கு பல ரசிகர்கள் உள்ளனர் . இவருக்கு பல திரைப்படங்களில் கதாநாயகியாக நடிக்க வாய்ப்புகள் கிடைத்தும் அதனை ஏற்க மறுத்து திருமணம் ஆகும் வரை தொகுப்பாளராகவே இருந்தார் . இந்நிலையில் இவர் இயக்குனர் பிரபு சாலமன் இயக்கிய ' கயல் ' படத்தின் மூலம் ஹீரோவாக அறிமுகமான , சந்திரனை கடந்த 2016 ஆம் ஆண்டு காதலித்து , பெற்றோர் சம்மதத்துடன் திருமணம் செய்து கொண்டார் . திருமணத்திற்கு பிறகும் தொடர்ந்து தொலைக்காட்சி நிகழ்ச்சிகள் , மற்றும் படவிழாக்களை தொகுத்து வழங்கி வந்த இவர் , திடீர் என தான் தொலைக்காட்சி நிகழ்ச்சிகளில் இருந்து விலகுவதாக கூறி ரசிகர்களுக்கு அதிர்ச்சி கொடுத்தார் . பின் தான் அனைவருக்கும் தெரிந்து , அஞ்சனா கர்ப்பமாக இருப்பதால் தான் நிகழ்ச்சிகளை விட்டு விலகினார் என்று . இந்நிலையில் கடந்த சில மாதங்களுக்கு முன் தான் இவருக்கு அழகான ஆண் குழந்தை பிறந்தது . குழந்தை பிறந்தது முதல் அதிகமாக சமூக வலைத்தளம் பக்கம் வராமல் இருந்த இவர் , தற்போது முதல் முறையாக தன்னுடைய குழந்தையின் புகைப்படத்தை வெளியிட்டுள்ளார் . அந்த கியூட் போட்டோவை அஞ்சன மற்றும் சந்திரன் ரசிகர்கள் அதிகம் ஷேர் செய்து வருகின்றனர் .


ஐசிசி டெஸ்ட் தரவரிசையில் தென் ஆப்பிரிக்க வேகப்பந்து வீச்சாளர் ரபாடா முதலிடம் பிடித்து அசத்தியுள்ளார் . ஆஸ்திரேலியாவுக்கு எதிரான 2 - வது டெஸ்ட் கிரிக்கெட் போட்டியில் தென் ஆப்பிரிக்கா 6 விக்கெட் வித்தியாசத்தில் வெற்றிப் பெற்றதையடுத்து 4 ஆட்டங்களைக் கொண்ட இந்தத் தொடர் தற்போது 1 - 1 என்ற கணக்கில் சமநிலையில் உள்ளது . இரண்டு இன்னிங்ஸ்களிலுமாக 11 விக்கெட்டுகளை சாய்த்த தென் ஆப்பிரிக்காவின் ககிசோ ரபாடா ஆட்டநாயகனாக அறிவிக்கப்பட்டார் . இந்த டெஸ்ட் போட்டியின் முதல் நாளில் ஆஸ்திரேலிய கேப்டன் ஸ்டீவ் ஸ்மித்தை எல்பிடபிள்யூ முறையில் ஆட்டமிழக்கச் செய்த ரபாடா , உற்சாக வெறியில் ஸ்மித்தின் தோளில் மோதினார் . ரபாடாவின் இந்த நடவடிக்கை தொடர்பாக போட்டி நடுவர்கள் புகார் அளித்ததையடுத்து இந்தத் தொடரின் எஞ்சிய இரண்டு டெஸ்ட் போட்டிகளில் அவருக்கு தடை விதிக்கப்பட்டது என்பது குறிப்பிடத்தக்கது . இந்த நிலையில் , ஐசிசி டெஸ்ட் தரவரிசையில் ரபாடா முதலிடம் பிடித்துள்ளார் . 902 புள்ளிகளுடன் 15 புள்ளிகள் இடைவெளியுடன் அடுத்த இடத்தில் உள்ள இங்கிலாந்தின் ஜேம்ஸ் ஆண்டர்சனைப் பின்னுக்குத் தள்ளியுள்ளார் . பந்துவீச்சுத் தரவரிசையில் 900 புள்ளிகளைக் கடந்த நான்காவது தென் ஆப்பிரிக்க வீரர் என்கிற பெருமையையும் அவர் பெற்றுள்ளார் . இரண்டு டெஸ்டுகளில் தடை விதிக்கப்பட்டதால் டெஸ்ட் தொடரில் மேலும் பங்குபெற முடியாமல்போன ரபாடாவுக்கு இந்தத் தகவல் ஆறுதலாக அமைந்துள்ளது .


ஐபிஎல் கிரிக்கெட் தொடரின் 45 - ஆவது லீக் ஆட்டத்தில் டெல்லி அணியும் , மும்பை அணியும் இன்று டெல்லியில் மோதுகின்றன . கடந்த இரு ஆட்டங்களை அபாரமாக ஆடி வெற்றி பெற்றுள்ளது டெல்லி அணி . இந்த ஆட்டத்தில் மும்பை வீழ்த்தி ' ஹாட்ரிக் ' பெறுமா என்று பார்ப்போம் . ஆனால் , டெல்லி அணிக்கு இருக்கும் உண்மையான சவால் , இந்த ஆட்டத்தில் வென்றால் மட்டுமே அடுத்த சுற்றான பிளே ஆஃப் வாய்பை தக்க வைக்க முடியும் . இல்லையென்றால் , அந்த அணி தொடர முடியாது . டெல்லி அணியின் பேட்டிங்கைப் பொறுத்தவரையில் ரிஷப் பந்த் , சஞ்சு சாம்சன் ஆகியோர் மிரட்டுகின்றனர் . மும்பை பந்துவீச்சாளர்களுக்கு மிகப்பெரிய அச்சுறுத்தலாக இருப்பார்கள் . மும்பை அணியையும் சும்மா இல்லை . இதுவரை 10 ஆட்டங்களில் விளையாடி 8 வெற்றிகளைப் பெற்றுள்ளது . புள்ளிகள் பட்டியலில் தொடர்ந்து முன்னிலையில் உள்ள அந்த அணி பிளே ஆஃப் வாய்ப்பை ஏற்கெனவே உறுதி செய்துவிட்டது . எனினும் , புள்ளிகள் பட்டியலில் முதலிடத்தைப் பிடிக்கும் முனைப்பில் உள்ள அந்த அணி , இந்த ஆட்டத்திலும் அபாரமாக ஆடும் . பார்த்திவ் படேல் , ஜோஸ் பட்லர் , நிதிஷ் ராணா , கேப்டன் ரோஹித் சர்மா , கிரண் போலார்ட் , கிருனால் பாண்டியா , ஹார்திக் பாண்டியா போன்ற முன்னணி பேட்ஸ்மேன்களும் , ஜஸ்பிரித் பூம்ரா , மெக்லீனாகான் , ஹர்பஜன் சிங் போன்ற பந்துவீச்சாளர்களும் மும்பை அணிக்கு பலம் சேர்க்கின்றனர் . இவ்விரு அணிகளும் இதுவரை 19 ஆட்டங்களில் மோதியதில் மும்பை 10 வெற்றிகளையும் , டெல்லி 9 வெற்றிகளையும் பெற்றுள்ளன . இன்று இரவு 8 மணிக்கு சோனி மேக்ஸ் , சோனி சிக்ஸ் தொலைக்காட்சிகளில் நேரடி ஒளிபரப்பாகும் .


நயன்தாரா கதையின் நாயகியாக நடித்து வெளியாகியுள்ள கோலமாவு கோகிலா படத்தின் முதல் நாள் வசூல் விஜய் சேதுபதி நடிப்பில் அண்மையில் வெளியான ஜூங்கா மற்றும் நடிகர் கார்த்தியின் கடைக்குட்டி சிங்கம் படத்தின் வசூலை விட அதிகம் என்று தகவல் வெளியாகியுள்ளது . கதையின் நாயகியாக நயன்தாரா நடிப்பில் வெளியான மாயா படம் நல்ல வெற்றி பெற்றது . இதன் பிறகு நயன்தாராவை கதையின் நாயகியாக வைத்து படம் எடுக்க தயாரிப்பாளர்கள் போட்டி போட்டனர் . ஆனால் நயன்தாராவோ கதைக்கு முக்கியத்துவம் கொடுத்து நல்ல படங்களை தேர்வு செய்து நடித்தார் . அந்தவகையில் அவர் நடிப்பில் கடந்த ஆண்டு வெளியான அறம் திரைப்படம் வெற்றி பெற்றது . அறம் படத்தின் 2ம் பாகம் விரைவில் தொடங்க உள்ளது . இந்த நிலையில் நயன்தாராவை முக்கிய கதாபாத்திரமாக வைத்து நெல்சன் இயக்கிய கோலமாவு கோகிலா படம் கடந்த வெள்ளியன்று வெளியானது . படம் வெளியாவதற்கு முன்னரே அப்படத்தின் பாடல்கள் பெறும் வெற்றி பெற்றன . காமெடி நடிகர் யோகி பாபு நயன்தாராவை நினைத்து உருகும் வகையிலான பாடல் யூட்யூபில் டிரன்டானது . பெரும் எதிர்பார்ப்புகளுக்கு மத்தியில் வெளியான நிலையில் கோலமாவு கோகிலா படமும் நல்ல வரவேற்பை பெற்றது . பெரும்பாலும் பாசிட்டிவ் விமர்னங்களே படத்திற்கு கிடைத்தன . நடிகர் ரஜினிகாந்த் இயக்குனர் நெல்சனை தொலைபேசியில் அழைத்து பாராட்டும் அளவிற்கு கோலமாவு கோகிலா அசத்தியது . இந்த நிலையில் படத்தின் தமிழ்நாடு முதல் நாள் வசூல் மட்டுமே சுமார் 3 கோடியே 20 லட்சம் என்று தகவல்கள் வெளியாகியுள்ளது . தற்போது முன்னணியில் உள்ளதாக கூறப்படும் நடிகர்கள் விஜய் சேதுபதி , கார்த்தி ஆகியோரின் படங்கள்கூட தமிழகத்தில் முதல் நாளில் இவ்வளவு வசூல் செய்தது இல்லை . விஜய் சேதுபதி நடிப்பில் அண்மையில் வெளியான ஜுங்கா திரைப்படத்தின் முதல் நாள் வசூலை நயன்தாராவின் கோலமாவு கோகிலா முறியடித்தது . மேலும் கார்த்தியின் கடைக்குட்டி சிங்கம் படத்தின் வசூலையும் கோலமாவு கோகிலா முறியடித்தது . தமிழகத்தில் மட்டுமே 3.2 கோடி ரூபாய் வசூல் செய்துள்ள கோலமாவு கோகிலா , தெலுங்கிலும் வெளியாகியுள்ளது . மேலும் பல்வேறு வெளிநாடுகளிலும் படத்திற்கு நல்ல வரவேற்பு கிடைத்துள்ளதால் சனி மற்றும் ஞாயிற்றுக்கிழமைகளில் மேலும் வசூல் அதிகரித்திருக்கும் என்று கூறப்படுகிறது . இந்த நிலையில் நயன்தாரா கதையின் நாயகியாக நடித்துள்ள மற்றொரு படமான இமைக்கா நொடிகள் வரும் வெள்ளியன்று வெளியாக உள்ளது .


ஹிந்து மதத்தைக் காப்பாற்று வதற்காகவே , பத்திரிகையாளர் கவுரி லங்கேஷை சுட்டுக் கொன்றதாக போலீசாரிடம் சிக்கிய ஸ்ரீராம் சேனா இயக்கத்திச் சேர்ந்த பரசுராம் வாக்மோர் வாக்குமூலம் அளித்துள்ளார் . கர்நாடக மாநிலம் பெங்களூரு வைச் சேர்ந்தவர் கவுரி லங்கேஷ் . பத்திரிகையாளரான இவர் , சாதி - மதப் பாகுபாடுகள் மற்றும் சமூக ஒடுக்கு முறைகளுக்கு எதிராக தொடர்ந்து எழுதியும் , பேசியும் வந்தார் . முற்போக்குச் சிந்தனையாளர் . துணிச்சல் மிக்கவர் . அவரை , பெங்களூரு ராஜ ராஜேஸ்வரி நகரிலுள்ள அவரது வீட்டின் முன்பாகவே மர்ம நபர்கள் , கடந்த 2017 செப்டம்பர் 5 - ஆம் தேதி சுட்டுக் கொன்றனர் . நாடு முழுவதும் பரபரப்பை ஏற்படுத்திய இச்சம்பவம் தொடர்பாக , சிறப்பு புலனாய்வு பிரிவு விசாரணைக்கு கர்நாடக அரசு உத்தரவிட்டது . இப்பிரிவினர் , நீண்ட விசாரணைக்குப் பிறகு பரசுராம் வக்மோர் உள்பட மொத்தம் 6 பேரை இதுவரை கைது செய்துள்ளனர் . இந்நிலையில் , பரசுராம் வாக்மோர் காவல்துறையிடம் வாக்குமூலம் அளித்துள்ளார் . அதில் நமது மதத்தை காப்பாற்றுவதற்காக ஒருவரைக் கொலை செய்ய வேண்டும் என 2017 - ஆம் ஆண்டுமே மாதம் , ஒரு குழு என்னிடம் வந்தது . ஆனால் , நான் யாரை கொலை செய்யவேண்டும் , எதற்காக அவரைக் கொலை செய்ய வேண்டும் என்பதையெல்லாம் தெரிவிக்கவில்லை ; ஆனால் , இந்த கொலைக்காக எனக்கு மூன்று மாதம் பயிற்சி அளிக்கப்பட்டது ; செப்டம்பர் 3 - ஆம் தேதி என்னை பெங்களூருக்கு அழைத்துச் சென்றனர் . அங்கு இருவேறு அறைகளில் தங்க வைத்தார்கள் ; செப்டம்பர் 5 - ஆம் தேதி மாலையில் என் கையில் துப்பாக்கியைக் கொடுத்து , கவுரி லங்கேஷ் வீட்டிற்கு முன்பு என்னைக் கொண்டுபோய் விட்டனர் ; கவுரி லங்கேஷ் காரை நிறுத்தி விட்டு இறங்கினார் ; நான் மெதுவாக இருமினேன் ; அப்போது என்னைப் பார்த்து லங்கேஷ் திரும்பினார் ; உடனே , அவரை நான்கு முறை துப்பாக்கியால் சுட்டேன் . அன்றிரவே நான் பெங்களூருவை விட்டும் வெளியேறிவிட்டேன் ; ஆனால் , தற்போது லங்கேஷை கொலை செய்திருக்கக் கூடாது என நினைக்கிறேன்’ . இவ்வாறு பரசுராம் வாக்குமூலத்தில் கூறியுள்ளார் . ஆனால் , இந்த வாக்குமூலத்தில் பரசுராம் முழு உண்மைகளையும் கூறியதாக தெரியவில்லை ; குற்றவாளிகளைத் தப்பவிடும் முயற்சி இருப்பதாக சமூக ஆர்வலர்கள் கூறியுள்ளனர் . கவுரி லங்கேஷ் மட்டுமல்ல , பகுத்தறிவாளர் கோவிந்த் பன்சாரே மற்றும் எம் . எம் . கல்புர்கி ஆகிய மூவரும் ஒரே நபரால்தான் கொல்லப்பட்டுள்ளனர் ; பயன்படுத்தப் பட்ட துப்பாக்கியும் ஒரே ரகத்தைச் சேர்ந்தது என்று ஏற்கெனவே உறுதிப் படுத்தப்பட்டு உள்ளது . அவ்வாறு பார்க்கையில் , கவுரி லங்கேஷை மட்டும் கொலை செய்ததாக பரசுராம் கூறுவதில் சந்தேகம் எழுவதாக அவர்கள் கூறுகின்றனர் .


அதிமுக பொதுச் செயலாளராக சசிகலா நியமிக்கப்பட்டது குறித்து தேர்தல் ஆணையம் வரும் 17 ஆம் தேதி முடிவெடுக்க வாய்ப்பு உள்ளதால் , சசிகலா பதவியில் நீடிக்க முடியுமா என்ற கேள்வி எழுந்துள்ளது . அதிமுக விதிகளின்படி , அக்கட்சி உறுப்பினர்கள் அனைவரும் ஓட்டளித்துதான் ஒரு பொது செயலரை தேர்வுசெய்ய முடியும் . மேலும் , தேர்ந்தெடுக்கப்பட்ட பொதுச் செயலர் இல்லாத நிலையில் , முந்தைய பொது செயலரால்நியமிக்கப்பட்ட நிர்வாகிகள்தான் கட்சியை வழிநடத்த முடியும் . அப்படிப்பார்த்தால் சசிகலா பொதுச் செயலாளராக நியமிக்கப்பட்டது செல்லாது என்ற நிலையே ஏற்படும் . இதனடிப்படையில் சசிகலாவின் நியமனம் செல்லாது என அறிவிக்கக் கோரி , சசிகலா புஷ்பா எம் . பி . யும் ஓபிஎஸ் அணியைச் சேர்ந்த முன்னாள் எம்எல்ஏ கே . சி . பழனிச்சாமியும் தேர்தல் ஆணையத்திடம் புகார் அளித்துள்ளனர் . இது தொடர்பான விசாரணை வரும் 17 ஆம் தேதி நடத்துவதாக , தேர்தல் ஆணையம் அறிவித்துள்ளது . அண்மையில் ஆர் . கே . நகர் இடைத்தேர்தலுக்கு சசிகலா அணி வேட்பாளர் தினகரன் வாக்காளர்களுக்கு பணப்பட்டுவாடா செய்தது ஆதாரங்களுடன் , தேர்தல் ஆணையத்துக்கு எடுத்துச் செல்லப்பட்டதால் , இந்திய தேர்தல் ஆணையம் ஆர் . கே . நகர் தேர்தலையே ரத்து செய்தது . இந்நிலையில் , வரும் 17ல் நடக்கும் விசாரணையிலும் , சசிகலா பொதுச் செயலராக நியமிக்கப்பட்டது தவறு என , தேர்தல் ஆணையம் தீர்ப்பு சொல்லுமானால் , அடுத்து என்ன செய்வது என்ற குழப்பத்தில் , அக்கட்சியினர்ஆழ்ந்துள்ளனர் . ஒருவேளை , அப்படி அறிவிக்கப்பட்டால் , சசிகலாவால் கட்சியின் இணைக்கப்பட்டு , துணைப் பொதுச் செயலர் பதவிபெற்ற தினகரனின் நிலையும் கேள்விக்குறியாகும் . அவர் , கட்சியின் அடிப்படை உறுப்பினராகவே இல்லாத நிலை ஏற்பட்டு , அவருக்கும் கட்சிக்கும் சம்பந்தம் இல்லாதநிலை ஏற்படும் . அதனால் , அவரால் , கட்சியை இப்போது போல தொடர்ந்து வழிநடத்த முடியாத இக்கட்டான நிலைஏற்படும் . இப்படிப்பட்ட இக்கட்டை தவிர்க்க , இப்போதே , கட்சிக்குள் பலமான யோசனை நடக்கிறது . அப்படியொரு நிலை உருவாகும் பட்சத்தில் , சசிகலாவின் தீவிர ஆதரவாளராக தற்போது இருக்கும்செங்கோட்டையன் அல்லது ஜெயக்குமார் தலைமையில் , கட்சியை தொடர்ந்து நடத்த சசிகலா திட்டமிட்டிருப்பதாகதகவல்கள் வெளியாகியுள்ளன .


வெற்றிக் கொண்டாட்டத்தில் பா . ஜ . க… . மகாராஷ்ட்ராவில் உள்ளாட்சி அமைப்புகளை கைப்பற்றி சாதனை…மகாராஷ்ட்ரா மாநிலத்தில் பல்வேறு உள்ளாட்சி அமைப்புகளுக்கு நடைபெற்ற தேர்தலில் பா . ஜனதா அமோக வெற்றி பெற்றுள்ளது . பிரதமர் நரேந்திர மோடி இதற்காக வாக்காளர்களுக்கு நன்றி தெரிவிசத்துள்ளார் . மகாராஷ்ட்ரா மாநிலத்தில் மும்பை , தானே , புனே , நாசிக் , நாக்பூர் , உல்லாஸ்நகர் , பிம்ரி - சிஞ்ச்வாட் , சோலாப்பூர் , அகோலா , அமராவதி ஆகிய 10 மாநகராட்சிகளுக்கும் , 25 மாவட்ட பஞ்சாயத்துகளுக்கும் , 283 பஞ்சாயத்து சமிதிகளுக்கும் இரண்டு கட்டமாக கடந்த 16 மற்றும் 21 - ந் தேதிகளில் தேர்தல் நடைபெற்றது . சிவசேனா , பா . ஜ . க . , காங்கிரஸ் மற்றும் தேசியவாத காங்கிரஸ் உள்ளிட்ட அனைத்து முக்கிய கட்சிகளும் தனித் தனியாக தேர்தலை சந்தித்தன . இந்நிலையில் மும்பை மாநகராட்சி உள்பட பல உள்ளாட்சி அமைப்புகளுக்கு நடைபெற்ற தேர்தலில் வாக்கு எண்ணிக்கை நடைபெற்றது . 227 வார்டுகளை கொண்ட மும்பை மாநகராட்சி கடந்த 20 ஆண்டுகளாக சிவசேனா தனது வசத்தில் வைத்திருந்தது ஆனால் இம்முறை பா . ஜ . க . 82 இடங்களை கைப்பற்றியுள்ளது . புனே , நாக்பூர் , நாசிக் , உல்லாஸ்நகர் , அமராவதி , அகோலா , பிம்ரி - சிஞ்ச்வாட் ஆகிய மாநகராட்சிகளிலும் பா . ஜ . க . வெற்றிபெற்றுள்ளது . மேலும் முடிவுகள் அறிவிக்கப்பட்ட 18 மாவட்ட பஞ்சாயத்துகளில் 9 மாவட்ட பஞ்சாயத்துகளை பா . ஜ . க . கைப்பற்றியது . பா . ஜ . கவுக்கு ஆதரவு அளித்த மாநில மக்களுக்கு பிரதமர் மோடி நன்றி தெரிவித்து உள்ளார் .


' பேட்ட ' படத்தில் ரஜினிகாந்துடன் , சிம்ரன் , த்ரிஷா , விஜய் சேதுபதி , சசிகுமார் , பாலிவுட் நடிகர் நவாஸுதீன் சித்திக் , சனந்த் ரெட்டி , மேகா ஆகாஷ் , குரு சோமசுந்தரம் , ராம்தாஸ் , ராமச்சந்திரன் என பலர் நடித்திருக்கிறார்கள் . அனிருத் இசையமைத்துள்ள இப்படத்துக்கு திரு ஒளிப்பதிவு செய்திருக்கிறார் . கார்த்திக் சுப்பராஜ் இயக்கியுள்ள படத்தை , சன் பிக்சர்ஸ் தயாரித்துள்ளது . ' பேட்ட ' படத்தில் ஒரு பாடல் 3 - ம் தேதியும் அடுத்த பாடல் 7 - ம் தேதியும் வெளியிடப்பட்டது . முழுப் பாடல்களின் ஆடியோ வெளியீட்டு விழா நேற்று பிரம்மாண்டமாக நடைபெற்றது . இதில் பேசிய நடிகர் ரஜினிகாந்த் , ’பேட்ட’ படத்தில் மாலிக் என்றொரு கேரக்டர் . கிட்டத்தட்ட 20 நாள் ஷூட்டிங்ல இருக்கணும் . இந்தக் கேரக்டருக்கு யார் யாரையெல்லாம் போடலாம்னு யோசிச்சதைச் சொன்னா , ஆச்சரியமாயிருவீங்க என்றார் . கார்த்திக் , இந்தப் படம் ஷோலே மாதிரி பிரம்மாண்டமான படமா ஆயிரும் கார்த்திக்னு சொன்னேன் . கடைசிக் கட்டத்துலதான் கார்த்திக் வந்து , இந்தக் கேரக்டருக்கு சசிகுமார் சார் கிட்ட கேட்டேன் . சரின்னு சொல்லிட்டார்னு சொன்னார் . எனக்கு ரொம்ப சந்தோஷமாயிருச்சு . படம் ஷூட்டிங் சமயத்துல சசிகுமார்கிட்டே நிறைய பேசிட்டிருந்தேன் . என்னோட 44 வருஷ சினிமா வாழ்க்கையில , ரெண்டு , மூணு நல்ல மனிதர்களைப் பார்த்து பிரமிச்சிருக்கேன் . இப்படிலாம் ஒரு நல்ல மனசோட ஒருத்தர் இருக்க முடியுமான்னா , அது சசிகுமார் . அப்படியொரு நல்லவர் அவர் . நல்லது செய்யணும்னே நினைச்சிட்டிருக்கறவர் . செயல்பட்டுக்கிட்டிருக்கறவர் என புகழ்ந்து தள்ளினார் . . சசிகுமார் , ஒரு தாடி வைச்ச குழந்தை . அப்படியொரு மனசு அவருக்கு . சசிகுமார் நல்லாருக்கணும் . சொந்தப் படமெல்லாம் எடுக்காம , நல்ல நல்ல கேரக்டர்கள் செஞ்சு நடிச்சிக்கிட்டே இருக்கணும் என ரஜினிகாந்த் சொல்ல , சொல்ல நடிகர் ரஜினிகாந்த் நெகிழ்ந்து போனார்


இந்தியா - ஆஸ்திரேலியா இடையேயான முதல் டெஸ்ட் போட்டி வரும் டிசம்பர் 6ம் தேதி தொடங்குகிறது . அதற்கு முன்னதாக ஆஸ்திரேலியா லெவன் அணிக்கு எதிராக இந்திய அணி பயிற்சி போட்டியில் ஆடிவருகிறது . இந்த போட்டியில் முதலில் பேட்டிங் ஆடிய இந்திய அணியில் ராகுலை தவிர மற்ற அனைத்து பேட்ஸ்மேன்களும் சிறப்பாக ஆடினார் . பிரித்வி ஷா , புஜாரா , கோலி , ரஹானே , ஹனுமா விஹாரி ஆகியோர் அரைசதம் அடித்தனர் . ரோஹித் சர்மா 40 ரன்களில் ஆட்டமிழந்து அரைசதத்தை தவறவிட்டார் . ரிஷப் பண்ட் கடைசி வரை ஆட்டமிழக்காமல் 11 ரன்கள் எடுத்திருந்தார் . இந்திய அணி முதல் இன்னிங்ஸில் 358 ரன்களுக்கு ஆல் அவுட்டானது . இதையடுத்து ஆஸ்திரேலிய லெவன் அணி முதல் இன்னிங்ஸை ஆடிவருகிறது . இந்த போட்டியில் ஆஸ்திரேலிய லெவன் இன்னிங்ஸின் போது அஷ்வின் வீசிய 15வது ஓவரில் அந்த அணியின் தொடக்க வீரர் மேக்ஸ் பிரயாண்ட் அடித்த பந்தை பவுண்டரி லைனில் கேட்ச் பிடிக்க முயன்ற இளம் வீரர் பிரித்வி ஷாவுக்கு கணுக்காலில் காயம் ஏற்பட்டது . அதனால் பாதியில் களத்திலிருந்து வெளியேறினார் . பின்னர் அவருக்கு ஸ்கேன் செய்யப்பட்டது . அதன்பிறகு அடிலெய்டில் நடக்கும் முதல் டெஸ்ட் போட்டியில் பிரித்வி ஷா ஆடமாட்டார் என்று பிசிசிஐ தெரிவித்துள்ளது . ஆஸ்திரேலிய டெஸ்ட் தொடரில் பிரித்வி ஷா மீது மிகுந்த எதிர்பார்ப்பு இருந்தது . இந்நிலையில் , அவரது காயம் இந்திய அணிக்கு பெரும் பின்னடைவாகவே பார்க்கப்படுகிறது . இந்த பயிற்சி போட்டியில் கூட சிறப்பாக ஆடி 66 ரன்களை குவித்திருந்தார் . பிரித்வி ஷா காயத்தால் ராகுல் மற்றும் முரளி விஜயின் ரூட் கிளியர் ஆகியுள்ளது . பிரித்வி ஷா கண்டிப்பாக தொடக்க வீரராக களமிறங்குவார் என்பதால் , ராகுல் மற்றும் முரளி விஜய் ஆகிய இருவரில் ஒருவர்தான் பிரித்வியுடன் களமிறங்கும் சூழல் இருந்தது . அதனால் ஒருவர் வாய்ப்பை இழக்கும் சூழல் இருந்தது . ஆனால் இப்போது பிரித்வி ஷா காயத்தால் முதல் போட்டியில் ஆடாததால் ராகுல் மற்றும் முரளி விஜய் ஆகிய இருவரும் தொடக்க ஜோடியாக களமிறங்க உள்ளனர் . பிரித்வி ஷாவின் காயத்தால் இருவரும் இந்திய அணியில் ஆட வாய்ப்பு பெற்றுள்ளனர் . இருவருக்குமே தங்கள் திறமையை மீண்டும் நிரூபிக்க இது ஒரு அரிய வாய்ப்பு . ஃபார்மில் இல்லாமல் தவித்துவரும் ராகுல் மற்றும் இங்கிலாந்தில் சோபிக்காத முரளி விஜய் , இருவருமே இந்த வாய்ப்பை சரியாக பயன்படுத்திக்கொள்ள வேண்டும் . இருவரும் என்ன செய்கின்றனர் என்று பொறுத்திருந்து பார்ப்போம் .


சென்னையில் பல சினிமா பிரபலங்களை நூதன வகையில் ஏமாற்றிய 26 வயது இளம்பெண் , அடுத்து போலீசாரால் கைது செய்யப்பட்டுள்ளார் . சென்னையை சேர்ந்த ஸ்வேதா சுரேஷ் என்ற இவருக்கு திருமணம் ஆகி 3 வயது குழந்தை உள்ளது , இவர் பல சினிமா பிரபலங்கள் உள்பட உலகம் முழுவதும் பயணம் செய்ய சலுகை விலையில் விமான டிக்கெட் எடுத்துத் தருவதாக ஃபேஸ்புக் மூலம் தொடர்பு கொண்டு லட்சக்கணக்கில் மோசடி செய்துள்ளார் . இவரிடம் ஏமாந்தவர்களில் பிரபல பாடகர் தேவன் ஏகாம்பரம் , எஸ் . வி . சேகர் ஆகியோர்களும் அடங்குவர் . பேஸ்புக் மூலமும் , நேரிலும் பிரபலங்களை அணுகி உலகம் முழுவதையும் விமானத்தில் சுற்றி பார்க்க ரூ . 1 . 25 லட்சத்த்ல் விமான டிக்கெட்டுக்களை வாங்கித் தருவதாக கூறியுள்ளார் . ஆனால் அவர்களிடம் பணத்தை பெற்றுக்கொண்டு காலாவதியான டிக்கெட்டுக்களை கொடுத்து ஏமாற்றியுள்ளார் . இதுகுறித்து காவல்துறையினர்களிடம் அளிக்கப்பட்ட புகாரின் அடிப்படையில் ஸ்வேதா சுரேஷை போலீசார் கைது செய்தனர் . அவர் மீது இபிகோ 406,420 ஆகிய பிரிவுகளில் வழக்குப்பதிவு செய்யப்பட்டுள்ளது . தற்போது அவர் புழல் சிறையில் அடைக்கப்பட்டுள்ளார் .


இந்தியா - பாகிஸ்தான் அணிகளுக்கு இடையேயான போட்டி குறித்து பாகிஸ்தான் வீரர் ஃபஹீம் அஷ்ரஃப் கருத்து தெரிவித்துள்ளார் . இந்தியா பாகிஸ்தான் அணிகளுக்கு இடையேயான கிரிக்கெட் போட்டி என்றாலே அனல் பறக்கும் . உலகளவில் எதிர்பார்ப்புகள் எகிறிவிடும் . போட்டி மிகக்கடுமையாக இருக்கும் . இரு அணிகளுமே வெற்றிக்காக வெறித்தனமாக ஆடும் . கடந்த சில ஆண்டுகளாக இந்திய அணியும் பாகிஸ்தான் அணியும் சர்வதேச தொடர்களை தவிர மற்ற போட்டிகளில் ஆடுவதில்லை . அதனால் இந்தியா மற்றும் பாகிஸ்தான் அணிகளுக்கு இடையே நடக்கும் ஒருசில போட்டிகள் மீதான எதிர்பார்ப்பு எகிறுகின்றன . கடந்த ஆண்டு நடந்த ஐசிசி சாம்பியன்ஸ் டிராபி தொடரின் இறுதி போட்டியில் இந்தியா - பாகிஸ்தான் அணிகள் மோதியதுதான் கடைசி . அந்த போட்டியில் இந்திய அணி படுதோல்வி அடைந்து , தொடரை இழந்தது . அதன்பிறகு , ஓராண்டுக்கு பிறகு ஆசிய கோப்பை தொடரில் வரும் 19ம் தேதி இந்தியா - பாகிஸ்தான் அணிகள் மோதுகின்றன . அதனால் இந்த போட்டி மீதான எதிர்பார்ப்பு எகிறியுள்ளது . இந்தியா - பாகிஸ்தான் போட்டி என்றால் வீரர்களுக்கு அப்பாற்பட்டு ரசிகர்கள் மற்றும் இரு நாட்டினருக்கும் அது மிகவும் முக்கியம் . ஆசிய கோப்பை தொடரில் விராட் கோலிக்கு ஓய்வு அளிக்கப்பட்டுள்ளதால் , ரோஹித் சர்மா கேப்டனாக செயல்பட உள்ளார் . இந்த தொடரில் விராட் கோலி இல்லாததால் பாகிஸ்தான் அணி சற்று ஆறுதலாக உள்ளது . எனினும் இந்திய அணி ரோஹித் சர்மா , தவான் , ராகுல் , புவனேஷ்வர் குமார் , பும்ரா ஆகியோருடன் வலுவாக உள்ளது . அதேநேரத்தில் பாகிஸ்தான் அணியின் ஃபகர் ஜமான் மற்றும் ஹசன் அலி ஆகியோரும் அந்த அணி சார்பில் தாக்கத்தை ஏற்படுத்துவார்கள் என எதிர்பார்க்கப்படுகிறது . இந்தியா - பாகிஸ்தான் ரசிகர்களுக்கு அப்பாற்பட்டு உலக கிரிக்கெட் ரசிகர்களே எதிர்நோக்கும் இந்த போட்டி குறித்து பாகிஸ்தான் அணியின் கேப்டன் சர்ஃப்ராஸ் அகமது , அந்த அணி வீரர் ஹசன் அலி ஆகியோர் கருத்து தெரிவித்திருந்தனர் . இந்நிலையில் , இந்தியா - பாகிஸ்தான் போட்டி குறித்து பேசியுள்ள பாகிஸ்தான் வீரர் ஃபகீம் அஷ்ரஃப் , இந்தியாவிற்கு எதிரான போட்டியில் சிறப்பாக ஆட வேண்டும் என்பது ஒவ்வொரு பாகிஸ்தான் வீரரின் கனவு . எனக்கும் அப்படித்தான் . இந்தியாவிற்கு எதிரான போட்டியில் பேட்டிங் , பவுலிங் , ஃபீல்டிங் என அனைத்திலுமே சிறப்பாக ஆடி வெற்றி பெறும் முனைப்பில் இருக்கிறோம் . கோலி இல்லையென்றாலும் இந்திய அணி மிகச்சிறந்த அணி . அதனால் இந்திய அணியை எளிதாக எடுத்துக்கொள்ளவில்லை . இந்த போட்டியில் வெற்றி பெறுவதற்காக கடினமாக உழைத்திருக்கிறோம் என ஃபஹீம் அஷ்ரஃப் தெரிவித்துள்ளார் .


முத்தரப்பு 20 ஓவர் கிரிக்கெட் தொடரில் இலங்கைக்கு எதிரான நேற்றைய லீக் ஆட்டத்தில் இந்திய அணி 6 விக்கெட் வித்தியாசத்தில் அபார வெற்றி பெற்றது . இந்த வெற்றியின் மூலம் இந்திய அணி முந்தைய லீக் ஆட்டத்தில் இலங்கையிடம் கண்ட தோல்விக்கு பதிலடி கொடுத்துள்ளது . இந்தியா , இலங்கை , வங்காளதேசம் ஆகிய 3 அணிகள் இடையேயான முத்தரப்பு 20 ஓவர் கிரிக்கெட் தொடர் கொழும்பு பிரேமதாசா ஸ்டேடியத்தில் நடந்து வருகிறது . இதில் நேற்று நடந்த 4 - வது லீக் ஆட்டத்தில் இந்திய அணி , மறுபடியும் இலங்கையை சந்தித்தது . இந்திய அணியில் ரிஷாப் பான்ட் நீக்கப்பட்டு லோகேஷ் ராகுல் சேர்க்கப்பட்டார் . இலங்கை அணியில் 2 ஆட்டத்தில் விளையாட தடை விதிக்கப்பட்ட கேப்டன் சன்டிமாலுக்கு பதிலாக சுரங்கா இடம் பெற்றார் . திசரா பெரேரா கேப்டன் பொறுப்பை கவனித்தார் . மழை காரணமாக ஆட்டம் 95 நிமிடம் தாமதமாக தொடங்கியது . இதனால் ஒரு ஓவர் மட்டும் குறைக்கப்பட்டது . ‘டாஸ்’ ஜெயித்த இந்திய அணி பீல்டிங்கை தேர்வு செய்தது . முதலில் பேட் செய்த இலங்கை அணியின் தொடக்க ஆட்டக்காரர்களாக குணதிலகா , குசல் மென்டிஸ் ஆகியோர் களம் இறங்கினார்கள் . இருவரும் தொடக்கம் முதலே அடித்து ஆடினார்கள் . 2 ஓவர்களில் ஸ்கோர் 25 ரன்னாக இருக்கையில் அடித்து ஆடிய குணதிலகா ஷர்துல் தாகூர் பந்து வீச்சில் சுரேஷ் ரெய்னாவால் அருமையாக கேட்ச் செய்யப்பட்டு ஆட்டம் இழந்தார் . அடுத்து களம் கண்ட குசல் பெரேராவாஷிங்டன் சுந்தர் பந்து வீச்சில் போல்டு ஆகி நடையை கட்டினார் . ஒருபுறம் விக்கெட்டுகள் சீரான இடைவெளியில் வீழ்ந்தாலும் மறுமுனையில் குசல் மென்டிஸ் நிலைத்து நின்று ஆடி அரைசதம் அடித்தார் . தரங்கா கேப்டன் திசரா பெரேரா ஆகியோர் தன் பங்குக்கு வேகமாக ரன் சேர்த்து ஆட்டம் இழந்தனர் . அடுத்து வந்த ஜீவன் மென்டிஸ் வாஷிங்டன் சுந்தர் பந்தில் போல்டு ஆனார் . அதிரடி காட்டிய குசல் மென்டிஸ் 38 பந்துகளில் 3 பவுண்டரி , 3 சிக்சருடன் 55 ரன்கள் எடுத்த நிலையில் யுஸ்வேந்திர சாஹல் பந்து வீச்சில் கேப்டன் ரோகித் சர்மாவிடம் கேட்ச் கொடுத்து அவுட் ஆனார் . அதன் பிறகு இலங்கை அணியின் ரன் குவிப்பு வேகத்தை இந்திய அணி கட்டுப்படுத்தியது . நிர்ணயிக்கப்பட்ட 19 ஓவர்களில் இலங்கை அணி 9 விக்கெட் இழப்புக்கு 152 ரன்கள் எடுத்தது . இந்திய அணி தரப்பில் ஷர்துல் தாகூர் 4 விக்கெட்டும் , வாஷிங்டன் சுந்தர் 2 விக்கெட்டும் , ஜெய்தேவ் உனட்கட் , யுஸ்வேந்திர சாஹல் , விஜய் சங்கர் தலா ஒரு விக்கெட்டும் கைப்பற்றினார்கள் . பின்னர் 19 ஓவர்களில் 153 ரன்கள் எடுத்தால் வெற்றி என்ற இலக்குடன் ஆடிய இந்திய அணி 17.3 ஓவர்களில் 4 விக்கெட் இழப்புக்கு 153 ரன்கள் எடுத்து 6 விக்கெட் வித்தியாசத்தில் அபார வெற்றி பெற்றது . தொடக்க ஆட்டக்காரர்கள் ரோகித் சர்மா 11 ரன்களும் , ஷிகர் தவான் 8 ரன்களும் எடுத்து சுழற்பந்து வீச்சாளர் அகில தனஞ்ஜெயா பந்து வீச்சில் விரைவில் ஆட்டம் இழந்தனர் . அடுத்து களம் கண்ட லோகேஷ் ராகுல் 18 ரன் , சுரேஷ் ரெய்னா 27 ரன்களும் எடுத்து சிறிது நேரம் தாக்குப்பிடித்து அவுட் ஆனார்கள் . அடுத்து ஜோடி சேர்ந்த மனிஷ் பாண்டே ( 42 ரன்கள் , 31 பந்துகளில் 3 பவுண்டரி , ஒரு சிக்சருடன் ) , தினேஷ் கார்த்திக் ( 39 ரன்கள் , 25 பந்துகளில் 5 பவுண்டரியுடன் ) ஆகியோர் கடைசி வரை நிலைத்து நின்று அணியை வெற்றிக்கு அழைத்து சென்றனர் . இந்த வெற்றியின் மூலம் இந்திய அணி முந்தைய லீக் ஆட்டத்தில் இலங்கையிடம் கண்ட தோல்விக்கு பதிலடி கொடுத்தது . நாளை நடைபெறும் லீக் ஆட்டத்தில் இந்திய அணி , வங்காளதேசத்தை எதிர்கொள்கிறது .


நள்ளிரவில் சச்சின் செய்த காரியத்தை கண்டு முதல் நாள் சாதாரணமாக இருந்ததாகவும் இரண்டாவது நாள் பயந்ததாகவும் அதன்பிறகுதான் உண்மை தெரியவந்ததாகவும் தெரிவித்துள்ள கங்குலி , அந்த சம்பவம் குறித்த நிகழ்வுகளை பகிர்ந்துள்ளார் . சச்சின் டெண்டுல்கரும் சவுரவ் கங்குலியும் இந்திய அணியின் வெற்றிகரமான தொடக்க ஜோடி . இவர்கள் இருவரும் இணைந்து நல்ல பார்ட்னர்ஷிப் அமைத்து கொடுத்துள்ளனர் . மேலும் பார்ட்னர்ஷிப் ஸ்கோர் சாதனைகளையும் நிகழ்த்தியுள்ளனர் . கிரிக்கெட்டில் தொடக்க வீரர்களாக களமிறங்கும் வீரர்கள் , களத்திற்கு அப்பாற்பட்டு தனிப்பட்ட முறையிலும் நெருங்கி பழகுவார்கள் . சச்சினும் கங்குலியும் கூட அப்படித்தான் . சச்சினும் கங்குலியும் இணைந்து எதிரணியின் பந்துவீச்சை துவம்சம் செய்துள்ளனர் . இடது - வலது கை தொடக்க ஜோடியில் மிகவும் வெற்றிகரமான ஜோடி கங்குலி - சச்சின் ஜோடி . இந்நிலையில் , சச்சின் குறித்து சுவாரஸ்யமான தகவல் ஒன்றை கங்குலி பகிர்ந்துள்ளார் . தான் அணிக்கு வந்த புதிதில் , சச்சினுடன் நடந்த சம்பவம் குறித்து கங்குலி பகிர்ந்துள்ளார் . இதுதொடர்பாக பேசிய கங்குலி , இங்கிலாந்து சுற்றுப்பயணத்தின்போது , நானும் சச்சினும் ஒரு அறையில் தங்கினோம் . அப்போது , நள்ளிரவில் ஒரு முறை எதார்த்தமாக முழித்து பார்த்தால் , சச்சின் அறைக்குள் நடந்துகொண்டிருந்தார் . பாத்ரூமுக்கு செல்கிறார் என்று நினைத்து மீண்டும் தூங்கிவிட்டேன் . மறுநாள் இரவும் பார்த்தால் , அதேபோல் நடந்துகொண்டிருந்தார் . நள்ளிரவு ஒரு மணி இருக்கும் . இந்நேரத்தில் ஏன் நடந்துகொண்டிருக்கிறார் ? என்ன செய்கிறார் என பார்த்தேன் . நடந்தார் , பின்னர் நாற்காலியில் உட்கார்ந்தார் . அதன்பின் தூங்கிவிட்டார் . இதுதொடர்பாக அவரிடம் கேட்டே ஆகவேண்டும் என்று நினைத்து , அவரிடம் கேட்டேன் . அப்போதுதான் , தனக்கு தூக்கத்தில் நடக்கும் பழக்கம் இருப்பதை சச்சின் தெரிவித்தார் என கங்குலி கூறியுள்ளார் .


முதலமைச்சர் எடப்பாடி பழனிசாமி தலைமையில் தமிழக அமைச்சரவை நாளை மறுநாள் கூடுகிறது . இந்த கூட்டத்தின்போது பேரறிவாளன் உள்ளிட்ட 7 பேரின் விடுதலை குறித்து முக்கிய முடிவு எடுக்கப்பட உள்ளதாக தெரிகிறது . முன்னாள் பிரதமர் ராஜீவ் காந்தி கொலை வழக்கு தொடர்பாக ஆயுள் தண்டனை பெற்று சிறையில் அடைக்கப்பட்டிருக்கும் நளினி , பேரறிவாளன் உள்ளிட்ட 7 பேரை விடுதலை செய்யும் முடிவை தமிழக அரசே எடுக்க அதிகாரம் உள்ளது என்று உச்சநீதிமன்றம் நேற்று தீர்ப்பளித்தது . இந்த நிலையில் , தமிழக அமைச்சரவை நாளை மறுநாள் ஞாயிற்றுக்கிழமை அன்று கூட உள்ளது . அப்போது பேரறிவாளன் உள்ளிட்ட 7 பேர்களை விடுதலை செய்ய சட்டப்பிரிவு 161 பிரிவின்கீழ் தமிழக ஆளுநருக்க பரிந்துரை செய்ய அமைச்சரவையில் தீர்மானம் நிறைவேற்றப்படும் என்றும் கூறப்படுகிறது . தமிழக அரசின் பரிந்துரையை ஆளுநர் ஏற்பாரா ? இல்லையா ? என்பது பிறகுதான் தெரியவரும் . ராஜீவ் காந்தி கொலை வழக்கில் ஆயுள் தண்டனை பெற்றுள்ள நளினி , தன்னுடைய மகளின் திருமண ஏற்பாடுகளை கவனிக்க ஆறு மாதங்கள் பரோல் வழங்கக்கோரி தாக்கல் செய்த மனுவை வாபஸ் பெற்றார் .


முன்னாள் முதலமைச்சர் ஜெயலலிதா மறைவுக்கு பின் பலரும் ரஜினியை அரசியலுக்கு வரும்படி அழைத்தனர் . ஆனால் ரஜினிகாந்த் இதுவரை அரசியல் பற்றி எந்த ஒரு பேச்சையும் எடுக்காமல் மௌனம் சாதித்து வந்தார் . ஏற்கனவே பல வருடங்களாக ரஜினி அரசியலுக்கு வருவாரா ? மாட்டாரா ? என்பது மிக பெரிய கேள்விக்குறியாகவே இருந்த நிலையில் தற்போது இதற்கு விடை தெரிந்து விட்டதாக கூறப்படுகிறது . தமிழக அரசியலில் தற்போது அசாதாரண சூழல் நிலவி வரும் நிலையில் , நடிகர் ரஜினிகாந்த் தன்னுடைய அரசியல் பயணம் தொடர்பாக முன்னாள் மத்திய அமைச்சர் ப . சிதம்பரம் , தென் சென்னை மாவட்ட காங்கிரஸ் தலைவர் கராத்தே தியாகராஜன் , நக்கீரன் கோபால் உள்ளிட்ட மூத்த தலைவர்கள் , மற்றும் பத்திரிகையாளர்களிடம் அரசியலுக்கு வருவது குறித்து தீவிர ஆலோசனை நடத்தி வருவதாக கூறப்படுகிறது . மேலும் ரஜினி தன்னுடைய ரசிகர்களிடமும் அரசியல் குறித்து பேச்சு வார்த்தை நடத்தியுள்ளதாக கூறப்படும் நிலையில் . விரைவில் ரஜினிகாந்த் ஒரு கட்சி அரமிக்கப்போவதாகவும் , இதில் மறைத்த சோ அவர்களுடைய நெருங்கிய நண்பரான குருமூர்த்திய துணையுடன் அரசியலில் கால் பதிப்பார் சூப்பர்ஸ்டார் என எதிர்பார்க்கப்படுகிறது .


மகளிர் உலகக் கோப்பை கிரிக்கெட் போட்டியின் தகுதிச் சுற்றில் இந்திய அணி இறுதிச் சுற்றில் கால்பதித்தது . இலங்கை தலைநகர் கொழும்பில் நேற்று நடைபெற்ற ஆட்டத்தில் இந்திய அணி 7 விக்கெட் வித்தியாசத்தில் பாகிஸ்தானை தோற்கடித்ததன் மூலம் " ஏ ' பிரிவில் முதலிடம் பிடித்து இறுதிச் சுற்றில் கால் பதித்துள்ளது . முன்னதாக முதலில் பேட் செய்த பாகிஸ்தான் , இந்தியாவின் பந்துவீச்சைத் தாக்குப்பிடிக்க முடியாமல் 43.4 ஓவர்களில் 67 ஓட்டங்களுக்குச் சுருண்டது . அந்த அணியில் அதிகபட்சமாக ஆயிஷா ஜாபர் 19 ஓட்டங்கள் எடுத்தனர் . இந்தியத் தரப்பில் இக்தா பிஸ்தா 5 விக்கெட்டுகளை வீழ்த்தினார் . பின்னர் பேட் செய்த இந்திய அணி 22.3 ஓவர்களில் 3 விக்கெட் இழப்புக்கு 70 ஓட்டங்கள் எடுத்து வெற்றி கண்டது . தீப்தி சர்மா ஆட்டமிழக்காமல் 29 ஓட்டங்களும் , ஹர்மான்பிரீத் கெளர் 24 ஓட்டங்களும் எடுத்தனர் . இந்திய அணி தனது இறுதிச் சுற்றில் தென் ஆப்பிரிக்காவை சந்திக்கிறது . இந்த ஆட்டம் வரும் செவ்வாய்க்கிழமை நடைபெற இருக்கிறது .


பிக் பாஸ் நிகழ்ச்சியின் இறுதி கட்டம் நெருங்க நெருங்க போராட்டக்களம் சூடுபிடிக்க தொடங்கி இருக்கிறது . அதிலும் ஐஸ்வர்யாவுக்கும் விஜயலஷ்மிக்கும் இடையே நடக்கும் சண்டையும் , போட்டியும் தான் பிக் பாஸ் நிகழ்ச்சியின் இப்போதைய ஹைலைட் . ஏற்கனவே ஐஸ்வர்யா மீது கடுப்பில் இருக்கும் போட்டியாளர்களும் தற்போது விஜயலஷ்மியுடன் கை கோர்த்திருக்கின்றனர் . ஆனாலும் ஐஸ்வர்யா தளராத மனதுடனும் , யாஷிகாவின் துணையுடனும் , பிக் பாஸ் நிகழ்ச்சியின் அடுத்த கட்டத்திற்கு செல்ல போராடி கொண்டிருக்கிறார் . இந்நிலையில் இன்றைய பிக் பாஸ் பிரமோவின் போது ஐஸ்வர்யா மீது சக போட்டியாளர்கள் அனைவருமே கோபப்படுவது போன்ற பிரமோ ஒன்று வெளியாகி இருக்கிறது . இதில் ஒரு டாஸ்க்கின் போது விஜஜலஷ்மியை பிடித்து கீழே தள்ளி இருக்கிறார் ஐஸ்வர்யா . இதனால் சக போட்டியாளர்கள் விஜயலஷ்மிக்கு உதவி அவரை ஆசுவாசப்படுத்துகின்றனர் . அந்த தருணத்தில் கூட ஐஸ்வர்யா தனது போட்டியை தொடர்கிறார் . இதனால் கடுப்பான ஜனனி இது உன்னுடைய தந்திரம் எங்க எல்லார் கவனத்தையும் திசை திருப்ப நீ விஜயலஷ்மியை கீழே தள்ளி இருக்க . அடி பட்ட அவருக்கு நாங்க உதவும் இந்த சூழ்நிலையில் கூட , நீ டாஸ்க் தான் செய்யுற என கோபப்படுகிறார் . அதே போல ரித்விகாவும் இது உண்மையான போட்டியே இல்லை நீ செய்யுறது தப்பு என கோபப்படுகிறார் . இந்த இடத்திலும் எல்லோரிடமும் சண்டை போட்டுக்கொண்டு டாஸ்கில் தான் கவனமாக இருக்கிறார் ஐஸ்வர்யா . ஐஸ்வர்யாவின் இந்த செயலை பார்த்து யாஷிகாவும் கூட வாயடைத்து போய் தான் நிற்கிறார் . பிக் பாஸில் ஜெயிப்பதற்காக எதையும் செய்வார் இந்த ஐஸ்வர்யா , என்பது ஏற்கனவே மக்கள் அறிந்த ஒன்று தான் . ஆனாலும் இது கொஞ்சம் டூ மச் .


வெஸ்ட் இண்டீஸ் அணியின் முதல் இன்னிங்ஸில் ஹெட்மயரை ஜடேஜா அலட்சியமாக ரன் அவுட் செய்தது கோலியை கோபமாக்கியது . இந்தியா வெஸ்ட் இண்டீஸ் அணிகளுக்கு இடையேயான முதல் டெஸ்ட் போட்டியில் இந்திய அணி வலுவான நிலையில் உள்ளது . ராஜ்கோட்டில் நடந்துவரும் இந்த போட்டியில் டாஸ் வென்று முதலில் பேட்டிங் ஆடிய இந்திய அணி பிரித்வி ஷா , கோலி , ஜடேஜா ஆகிய மூவரின் அபார சதம் மற்றும் ரிஷப் பண்ட் மற்றும் புஜாரா ஆகியோரின் சிறப்பான அரைசதம் ஆகியவற்றால் இந்திய அணி முதல் இன்னிங்ஸில் 649 ரன்களை குவித்தது . 9 விக்கெட் இழப்பிற்கு 649 ரன்கள் எடுத்து இந்திய அணி முதல் இன்னிங்ஸை டிக்ளேர் செய்தது . இதையடுத்து முதல் இன்னிங்ஸை தொடங்கிய வெஸ்ட் இண்டீஸ் அணி , இந்திய அணியின் பவுலிங்கை சமாளிக்க முடியாமல் அடுத்தடுத்து விக்கெட்டுகளை இழந்தது . நேற்றைய இரண்டாம் நாள் ஆட்டநேர முடிவில் , வெஸ்ட் இண்டீஸ் அணி 6 விக்கெட் இழப்பிற்கு 94 ரன்கள் எடுத்தது . நேற்றைய ஆட்டத்தில் வெஸ்ட் இண்டீஸ் அணியின் இளம் வீரர் ஹெட்மயரை ஜடேஜா ரன் அவுட்டாக்கிய விதம் அனைவருக்கும் அதிர்ச்சியாக இருந்தது . ஜடேஜா ஒரு உலகத்தரம் வாய்ந்த ஃபீல்டர் என்றாலும் இதுபோன்ற காரியங்களில் ஈடுபடும்போது தப்பித்தவறி ஏதேனும் தவறு நடந்துவிட்டால் , அது அணியை பாதிக்கும் என்பதை உணர்ந்து செயல்பட வேண்டும் . அஷ்வின் வீசிய 12வது ஓவரின் 5வது பந்தை ஹெட்மயர் மிட் ஆன் திசையில் அடிக்க , அந்த பந்தை ஜடேஜா பிடித்துவிட்டார் . அதற்கு ரன் எடுக்க முயன்றபோது , மறுமுனையில் இருந்த அம்பிரிஷ் வேகமாக ஓட பாதியில் ஹெட்மயர் மறுத்துவிட்டார் . பாதி பிட்ச்சை தாண்டி ஓடிவிட்டதால் பேட்டிங் முனையை நோக்கி அம்பிரிஷ் ஓட , ஹெட்மயரும் பேட்டிங் முனையை அடைய முயன்றார் . இருவருமே பேட்டிங் முனையில் இருந்தனர் . ஆனால் தனக்கு முன் அம்பிரிஷ் பேட்டிங் கிரீஸை அடைந்துவிட்டதால் , மீண்டும் மறுமுனைக்கு ஓட முயன்றார் ஹெட்மயர் . இதற்கிடையே இருவரும் ஒரு முனையில் இருந்ததால் அசால்ட்டாக பந்தை எடுத்துக்கொண்டு வந்தார் ஜடேஜா . ஸ்டம்பிற்கு அருகே நின்ற அஷ்வின் தன்னிடம் பந்தை தூக்கிப்போடுவார் என்று எதிர்பார்த்தார் . ஆனால் ஜடேஜா அவ்வாறு செய்யாமல் அசால்ட்டாக வந்தார் . அதைக்கண்ட ஹெட்மயர் வேகமாக ஓடிவந்தார் . கடைசி நேரத்தில் ஹெட்மயர் கிரீஸிடம் வருகையில் ஸ்டம்பில் பந்தை போட்டு ஜடேஜா ரன் அவுட் செய்தார் . ஒருவேளை கடைசி நேரத்தில் பந்து ஸ்டம்பில் சரியாக படாமல் போயிருந்தால் , அவர்களை வைத்து நகைச்சுவை செய்ய விரும்பிய ஜடேஜாவின் செயலால் இந்திய அணி நகைப்புக்கு ஆளாகியிருக்கும் . ஜடேஜாவின் செயலை கண்டு அஷ்வின் அதிர்ந்துபோனார் . அந்த அதிர்ச்சியில் இருந்து சில நிமிடங்கள் கழித்துத்தான் அஷ்வின் வெளிவந்தார் . கோலியும் ஜடேஜாவிடம் , பந்து ஸ்டம்பில் படாமல் போயிருந்தால் என்ன செய்வது ? என்பதுபோல அதிருப்தியை வெளிப்படுத்தினார் . ஆனாலும் ஜடேஜா மிஸ்டேக் செய்யாததால் அது பெரிய விஷயமாக ஆகாமல் போய்விட்டது .


மகாராஷ்டிர மாநிலம் மும்பையை மிரள வைத்த பிரமாண்ட பேரணியில் பங்கேற்ற ஆயிரக்கணக்கான ஏழை விவசாயிகளுக்கு உள்ளூர் மக்களுடன் சேர்ந்து மும்பை டப்பாவாலாக்களும் உணவு வழங்கி மனிதநேயத்தை வெளிப்படுத்தியுள்ளனர் . மகாராஷ்டிரா மாநிலத்தில் விவசாயிகளின் கடன்கள் ரத்து செய்யப்படும் என்ற முதலமைச்சர் தேவேந்திர பட்னாவிஸ் வாக்குறுதி அளித்திருந்தார் . ஆனால் , அதை நிறைவேற்றவில்லை என்று புகார் எழுந்துள்ளது . இதையடுத்து பல்லாயிரக்கணக்கான ஏழை விவசாயிகளும் நிலமற்ற ஆதிவாசி மக்களும் , நாசிக்கில் இருந்து கடந்த செவ்வாய்க்கிழமை மாலை விவசாயிகள் மும்பை நோக்கி பிரம்மாண்ட பேரணி தொடங்கினர் . இதில் 35 ஆயிரத்துக்கும் மேற்பட்ட விவசாயிகள் நடை பயணமாக மும்பை புறப்பட்டனர் . வழியில் திறந்தவெளியில் படுத்து உறங்கினர் . சூரிய உதயத்துக்கு முன்னர் மீண்டும் மும்பை நோக்கி நடக்க தொடங்கினர் . இந்தப் பேரணிக்கு அகில இந்திய கிஸான் சபா ஏற்பாடு செய்திருந்தது . இதில் பழங்குடியினத்தை சேர்ந்த ஏராளமான விவசாயிகளும் பங்கேற்றனர் . நாசிக்கில் இருந்து கடந்த 5 நாட்களாக சுமார் 180 கி . மீ . நடை பயணம் செய்து அந்த விவசாயிகள் மும்பை வந்தடைந்தனர் . தெற்கு மும்பையில் உள்ள ஆஸாத் மைதானத்தில் விவசாயிகள் திரண்டனர் . தொடர்ந்து 6 நாட்களாக இரவு , பகல் , வெயில் , மழை , குளிர் என எதையும் பார்க்காமல் தங்கள் கோரிக்கையே முக்கியம் என்று அவர்களுக்கு மும்பை டப்பாவாலாக்களும் , இஸ்லாமிய சகோதரர்களும் இலவசமாக உணவு மற்றும் தண்ணீர் வழங்கினர் . பட்டினியால் பரிதவித்த அந்த போராளிக்குக்கு உணவு வழங்கிய டப்பாவாலாக்களுக்கு விவசாய பெருமக்கள் நெகிழ்ச்சியுடன் நன்றி தெரிவித்தனர் . மும்பைக்குள் அவர்கள் நுழைந்ததில் இருந்தே விவசாயிகளை தங்கள் கட்டுப்பாட்டுக்குள் கொண்டு வந்த டப்பாவாலாக்கள் அவர்களுக்கு தேவையான உணவை வழங்கி கௌரவித்தனர் . இதுபோலவே மும்பை மக்களும் , சமூக அமைப்புகள் , நற்பணி மன்றங்கள் என பல தரப்பில் இருந்தும் விவசாயிகளுக்கு உணவு வழங்கப்பட்டது . மக்கள் தானாகவே முன் வந்து விவசாயிகளுக்கு உணவும் , தண்ணீரும் வழங்கினர் . இவர்களின் இந்த மனிதாபிமானமும் , விவசாயிகளின் விடாப்பிடியான போராட்டமும் இன்று அவர்களுக்கு வெற்றியைத் தந்துள்ளது .


20 வயதிற்கு உட்பட்டவர்களுக்கான உலக தடகள சாம்பியன் இறுதிப்போட்டியில் இந்தியாவின் ஹிமா தாஸ் தங்கம் வென்று சாதனை படைத்துள்ளார் . பின்லாந்து நாட்டின் டம்பெரி நகரில் சர்வதேச தடகள கழகத்தின் ( ஐஏஏஎப் ) சார்பில் , 20 - வயதிற்கு உட்பட்டவர்களுக்கான சாம்பியன்ஸ் போட்டி ஜூலை 10 - ம் தேதி துவங்கி நடைபெற்று வருகிறது . இதில் நேற்று நடைபெற்ற பெண்களுக்கான 400 மீட்டர் ஓட்டப் பந்தயத்தில் இந்தியாவின் ஹிமா தாஸ் தங்கம் பதக்கம் வென்றார் . இதன் மூலம் ஐஏஏஎப் ஜூனியர் சாம்பியன்ஸ் போட்டியில் தங்கம் வென்ற முதல் இந்திய பெண் என்ற பெருமையை பெற்றுள்ளார் . இதற்கு முன் 2002 - ல் சீமா புனியாவும் , 2014 - ல் நவஜீத் கவுர் தில்லானும் மட்டுமே இந்தியா சார்பில் வெண்கல பதக்கங்களை வென்றுள்ளார் . ஹிமா தாஸ் இந்த சாதனையை 51.46 விநாடிகளில் அடைந்துள்ளார் . இந்த போட்டியில் தங்கம் வென்றதன் மூலம் ஹிமா புதிய வரலாறு படைத்துள்ளார் . இவருக்கு பிரதமர் மோடி , காங்கிரஸ் தலைவர் ராகுல் காந்தி உள்ளிட்ட பல தலைவர்கள் வாழ்த்து தெரிவித்துள்ளனர் .


சசிகலா உறவினர் வீடு , அலுவலகங்கள் என மொத்த 187 இடங்களில் நடந்த ரெய்டில் ரூ . 4 , 000 கோடி சொத்து ஆவணம் பறிமுதல் செய்யப்பட்டுள்ளதாக வருமானவரித்துறை தகவல் தெரிவித்துள்ளது . கடந்த நவம்பர் 9 ஆம் தேதி ஜெயா டிவி அலுவலகம் உள்ளிட்ட சசிகலா குடும்பத்தினர் தொடர்புடைய 187க்கும் மேற்பட்ட இடங்களில் வருமான வரித்துறை அதிகாரிகள் அதிரடி சோதனை மேற்கொண்டனர் . இதில் முக்கிய ஆவணங்கள் சிக்கியதாக தகவல்கள் வெளியானது , எனினும் அதிகாரிகள் எந்த ஒரு தகவலும் தெரிவிக்கவில்லை . இந்த சோதனை ஆபரேஷன் கிளீன் பிளாக்மணி என்ற பெயரில் தமிழகத்தில் உள்ள 187 இடங்களில் நடைபெற்றது . தஞ்சையில் 7 இடங்களில் சோதனை மேற்கொண்ட அதிகாரிகள் சசிகலாவின் அண்ணன் மகன் மகாதேவன் வீடு , மருத்துவர் வெங்கடேஷ் மற்றும் அவரது நண்பர் ஆகியோர் வீடுகளிலும் , சென்னை அண்ணா நகரில் விவேக் ஜெயராமனின் மாமனார் பாஸ்கர் வீட்டிலும் , நாமக்கல்லில் சசிகலா வழக்கறிஞர் செந்தில் வீட்டிலும் செந்தில் நண்பர் சுப்பிரமணியன் வீட்டிலும் சோதனையில் ஈடுபட்டனர் . 187 இடங்களில் நடைபெற்ற சோதனையை தொடர்ந்து சில நாட்களுக்கு முன்பு மீண்டும் சசிகலா உறவினர்கள் வீட்டில் சோதனை நடைபெற்றது . இந்நிலையில் வருமானவரித்துறை நடத்திய சோதனையில் ரூ . 4 , 000 கோடி சொத்து ஆவணம் பறிமுதல் செய்யப்பட்டுள்ளதாக வருமானவரித்துறை தகவல் தெரிவித்துள்ளது .


முன்னாள் முதல்வர் ஜெயலலிதா மறைவுக்கு பின் , அதிமுக பிளவுபட்டு சசிகலா – ஓ . பி . எஸ் . என இரு அணிகளாக செயல்படுகிறது . இதனால் , அதிமுக தொண்டர்கள் எந்த அணியில் இருக்கிறார்கள் என தெரியாமல் குழம்பி உள்ளனர் . அதே நேரத்தில் ஜெயலலிதாவின் அண்ணன் மகள் தீபா , திடீரென அரசியலில் பிரவேசம் ஆனார் . இதனால் , சென்னை தி . நகரில் உள்ள அவரது வீட்டின் முன்பு தினமும் நூற்றுக்கணக்கான அதிமுக தொண்டர்கள் குவிந்து வருகின்றனர் . முன்பு தனது அரசியல் பயணத்தை பிப்ரவரி 24ம் தேதி அறிவிப்பதாக தீபா கூறினார் . அதன்படி , ஜெயலலிதா பிறந்தநாளான பிப்ரவரி 24ம் தேதி ‘எம் . ஜி . ஆர் . அம்மா தீபா பேரவை’ என்ற அமைப்பை தொடங்கினார் . இந்த அமைப்பின் நிர்வாகிகள் பட்டியலை விரைவில் வெளியிடுவதாக அறிவித்தார் . இதில் , அவரே பொருளாளராக செயல்படுவதாக அறிவித்து கொண்டார் . இதற்கிடையில் , தீபாவுக்கு பல்வேறு மிரட்டல்கள் வந்ததாக கூறப்படுகிறது . இதையடுத்து தீபாவின் வீட்டில் , கடந்த சனிக்கிழமை ஆலோசனை கூட்டம் நடந்த்து . அதில் , தீபாவின் ஆதரவாளர்கள் பலர் கலந்து கொண்டனர் . அப்போது , புதிதாக துவங்கிய அமைப்பின் தலைவராக சரண்யாவையும் , செயலராக ஏ . வி . ராஜாவையும் நியமித்தார் . இதற்கு தொண்டர்கள் கடும் எதிர்ப்பு தெரிவித்தனர் . இதுகுறித்து செய்தியாளர்களிடம் , ’பேரவையின் செயலராகவும் நானே செயல்படுவேன் . நிர்வாகிகளை இறுதி செய்யும் பணி நடைபெறுகிறது . விரைவில் நிர்வாகிகள் பட்டியலும் , கொள்கையும் வெளியிடப்படும் ' என தெரிவித்தார் . அப்போது , அவரது வீட்டுக்குள் திடீரென நுழைந்த தொண்டர்கள் சிலர் , ஏ . வி . ராஜாவுக்கு எதிராக கோஷங்களை எழுப்பியபடி ரகளையில் ஈடுபட்டனர் . இதனால் அங்கு பரபரப்பு ஏற்பட்டது . இதையடுத்து தீபா , செய்தியாளர் சந்திப்பை பாதியில் முடித்துகொண்டார் . இந்நிலையில் , நேற்று மாலை தீபா வீட்டுக்கு செய்தியாளர்கள் சென்றனர் . அப்போது அங்கிருந்த அவரது ஆதரவாளர்கள் , செய்தியாளர்களை தடுத்து நிறுத்தினர் . பின்னர் , ‘கொள்கை அறிவிப்பு ரத்து செய்யப்பட்டது . நிர்வாகிகள் பட்டியல் தற்போது வெளியீடவில்லை’என தீபா தரப்பினர் கூறினர் . இதுகுறித்து தீபா ஆதரவாளர்கள் சிலர் கூறியதாவதுஃ - செய்தியாளர்களை தீபா சந்தித்தபோது , தொண்டர்கள் திடீரென கோஷமிட்டு ரகளை செய்தனர் . இதை அவர் சிறிதும் எதிர் பார்க்கவில்லை . இதனால் , அவர் யோசித்து செயல்பட முடிவு செய்திருக்கிறார் . தமிழகம் முழுவதும் சுற்று பயணம் செய்து , மாவட்டம் தோறும் தொண்டர்களை சந்தித்து , அவர்களின் கருத்தை கேட்டு அறிந்த பின்னரே , நிர்வாகிகள் பட்டியல் தயார் செய்யப்படும் . பேரவையின் கொள்கை விரைவில் வெளியிடப்படும் என்றனர் .


உலகின் மிக சிறந்த சொல் ‘செயல்’தான் . ஆனாலும் செயலுக்கு இணையான வீரியங்கள் சொல்லுக்கும் உண்டு . அதிலும் சமூகத்தில் முக்கிய நபர்கள் சொல்லும் சொல்லுக்கு ஏற்படும் பக்க விளைவுகளும் , வீரியமும் தனியே . அந்த வீரியமிக்க ‘சொற்களை’ டீல் செய்வதுதான் இந்த பகுதி . * ஈராக்கின் மேற்கு மொசூல் நகர் அருகேயுள்ள பதூஷ் என்னும் நகரில் உள்ள ராட்சத பிரேத குழிகளில் இருந்து முப்பதொன்பது இந்தியர்களின் உடல்கள் தோண்டி எடுக்கப்பட்டுள்ளன . - சுஷ்மா சுவராஜ் * காவல் துறையினருக்கு 24 மணி நேரமும் பணி வழங்கப்படுவதால் அவர்கள் மன ரீதியாக பாதிக்கப்பட்டுள்ளனர் . அவர்களால் பண்டிகைகளை கூட குடும்பத்தினருடன் கொண்டாட முடிவதில்லை . - நீதிபதி கிருபாகரன் * தமிழகத்தில் ரத யாத்திரை மீது அரசியல் சாயம் பூசுவது சரியல்ல . சபையில் நான் பேசும்போதெல்லாம் தி . மு . க . வினர் குறுக்கிடுகிறார்கள் . கடுஞ்சொற்களை எல்லாம் உபயோகப்படுத்துகிறார்கள் . - எடப்பாடி பழனிசாமி * தமிழகம் அமைதிப்பூங்காவாக திகழ்ந்து கொண்டிருக்கிறது . இதைப் பொறுக்க முடியாத மு . க . ஸ்டாலின் , மக்களை திசை திருப்பும் வண்ணம் பேசுகிறார் ! என எண்ணிட தோண்றுகிறது . - ஓ . பன்னீர்செல்வம் . * தமிழர்களை பகுத்தறிவும் , தன்மாமனமும் உள்ளவர்களாகத் தலைநிமிர செய்த பெரியாரின் சிலையை சிதைத்திருக்கும் ஈனச்செயல் மானமுள்ள தமிழ்நாட்டு மக்களை அதிர்ச்சியடைய வைத்திருக்கிறது . - ஸ்டாலின் * காவிரி மேலாண்மை வாரியம் எவ்வளவு சீக்கிரம் முடியுமோ , அவ்வளவு சீக்கிரம் அமைத்திட வேண்டும் . இந்த விஷயத்தில் கமல்ஹாசன் கருத்துக்கு கருத்து கூற விரும்பவில்லை . - ரஜினிகாந்த் * அரசியல் நோக்கத்துடன் , மக்களை பிளவு படுத்தும் ஊர்வலத்துக்கு அனுமதியளித்து , யாருக்கோ சாமரம் வீசுகிறது தமிழக அரசு . - கமல்ஹாசன் * கர்நாடக சட்டசபை தேர்தலில் மாண்டியா தொகுதியில் போட்டியிட விரும்புகிறேன் . எனக்கு காங் தலைமை சீட் தராவிட்டால் சுயேட்சையாக களமிறங்குவேன் . - குத்து ரம்யாவின் அம்மா ரஞ்சிதா * தமிழ் சினிமா கடினமான சூழலில் இருக்கிறது . தயாரிப்பாளர்களின் வலி அறிந்து , நடிகர்கள் தங்களின் சம்பளத்தை குறைத்துக் கொள்ள முன் வரவேண்டும் . - விவேக் * தமிழகத்தில் 80 % இந்துக்கள் இருந்தும் கூட பா . ஜ . க . வால் இங்கே வெற்றி பெற முடியவில்லை . இங்கே இந்து , முஸ்லீம் , கிறுத்தவர்கள் எல்லாரும் சகோதர , சகோதரிகளாக பழகுகிறார்கள் . மத ஒற்றுமைக்காக தி . மு . க . தொடர்ந்து போராடும் . - தயாநிதி மாறன் . - விஷ்ணு பிரியா


பிசிசிஐ நிர்வாகக் குழு உறுப்பினர் பதவியை தனிப்பட்ட காரணங்களுக்காக ராஜிநாமா செய்வதாக கூறி ராஜிநாமா செய்தார் வரலாற்று ஆய்வாளரான ராமச்சந்திர குஹா . ஐபிஎல் சூதாட்ட வழக்கின் ஒரு பகுதியாக பிசிசிஐயை மறுசீரமைக்க , உச்ச நீதிமன்றத்தால் நியமிக்கப்பட்ட ஓய்வு பெற்ற நீதிபதி லோதா தலைமையிலான குழு சில பரிந்துரைகளை அளித்தது . ஆனால் , அந்த பரிந்துரைகளை அமல்படுத்தாமல் பிசிசிஐ காலம் கடத்தி வந்தது . இதையடுத்து கோபமடைந்த உச்ச நீதிமன்றம் , கடந்த ஜனவரியில் பிசிசிஐ தலைவர் அனுராக் தாக்குர் உள்ளிட்ட முக்கிய நிர்வாகிகளை பதவி நீக்கம் செய்ததை தொடர்ந்து கடந்த ஜனவரி 30 - ஆம் தேதி லோதா கமிட்டியின் பரிந்துரைகளை பிசிசிஐ அமல்படுத்துவதை கண்காணிப்பதற்காகவும் , பிசிசிஐயை நிர்வகிப்பதற்காகவும் முன்னாள் சிஏஜி வினோத் ராய் தலைமையில் நிர்வாகக் குழுவை அமைத்தது உச்ச நீதிமன்றம் . அதில் ஐடிஎஃப்சி இயக்குநர் விக்ரம் லிமாயே , ராமச்சந்திர குஹா , இந்திய மகளிர் கிரிக்கெட் அணியின் முன்னாள் கேப்டன் டயானா எடுல்ஜி ஆகியோர் உறுப்பினர்களாக இடம் பெற்றனர் . இந்தக் குழு அமைக்கப்பட்டு நான்கு மாதங்களே ஆன நிலையில் , ராமச்சந்திர குஹா தனது பதவியை ராஜிநாமா செய்துள்ளார் . அவர் தனது ராஜிநாமா கடிதத்தை உச்ச நீதிமன்றத்தில் நேற்று அளித்தார் . அதில் தனிப்பட்ட காரணங்களுக்காக பதவியிலிருந்து விலகுவதாக குறிப்பிட்டிருக்கிறார் . ராமச்சந்திரா குஹாவின் மனுவை கோடைகால சிறப்பு அமர்வு விசாரிக்கும் . அவருடைய ராஜிநாமா கடிதத்தை ஏற்றுக்கொள்வது தொடர்பாக ஜூலை 14 - ஆம் தேதி விசாரணை நடைபெறும் என உச்ச நீதிமன்றம் தெரிவித்துள்ளது .


எனது பயிற்சியாளர் ( ராஜ்குமார் சர்மா ) மீது உள்ள மரியாதையின் காரணமாக இப்போதும் அவருக்கு பயப்படுகிறேன் என்று இந்திய டெஸ்ட் கிரிக்கெட் கேப்டன் விராட் கோலி கூறினார் . மூத்த பத்திரிகையாளர் விஜய் லோகபல்லி , விராட் கோலி குறித்து " டிரிவன் ' என்ற பெயரில் புத்தகம் ஒன்றை எழுதியுள்ளார் . அந்த புத்தகத்தின் வெளியீட்டு விழா தில்லியில் புதன்கிழமை நடைபெற்றது . இதில் , கோலியுடன் இந்திய அணியின் முன்னாள் கேப்டன் கபில் தேவ் , வீரேந்திர சேவாக் , இந்திய அணி பயிற்சியாளர் அனில் கும்ப்ளே ஆகியோர் கலந்துகொண்டனர் . இந்த நிகழ்ச்சியில் கோலி பேசியதாவதுஃ உறவுகளில் விசுவாசத்தை எதிர்பார்ப்பவன் நான் . அதனாலேயே இதுவரை எனது பயிற்சியாளரை ( ராஜ்குமார் சர்மா ) நான் மாற்றவில்லை . இனியும் அவரை மாற்றப்போவதில்லை . அதேபோல் , ஐபிஎல் போட்டியில் ராயல் சேலஞ்சர்ஸ் பெங்களூரு அணிக்காக விளையாடி வரும் நான் , அந்த அணியில் இருந்து மாறப்போவதுமில்லை . சர்வதேச கிரிக்கெட் வீரராக வளர்ந்துள்ள போதிலும் , இப்போதும் எனது பயிற்சியாளரிடம் எனக்கு அச்சம் உள்ளது . அவர் என்னை நல்வழிப்படுத்துவதற்காக திட்டக்கூடியவர் . அவர் மீதான மரியாதையின் காரணமாகவே , இப்போதும் அவரிடம் எதையும் கூறத் தயங்குகிறேன் . நம் வாழ்வில் இதுபோன்ற ஒருவர் இருப்பது மிகவும் நல்லது என்று கோலி கூறினார் . நிகழ்ச்சியில் கலந்துகொண்ட சேவாக் , கோலி குறித்து பேசுகையில் , " ரஞ்சிக் கோப்பை போட்டியின்போது கோலியின் ஆட்டத்தைப் பார்த்த பிரதீப் சங்வான் , " இந்தச் சிறுவன் ( கோலி ) ஒருநாள் உங்களைவிட சிறப்பாக விளையாடுவான் ' என்று என்னிடம் கூறினார் . அப்போதே கோலி யார் என்பதை அறிந்துகொள்ள ஆர்வமடைந்தேன் . ஆனால் , பிற்காலத்தில் அவர் கூறியதைக் காட்டிலும் சிறப்பாக விளையாடி கோலி ஆச்சரியமளித்துவிட்டார் ' என்றார் . இந்திய அணி பயிற்சியாளர் அனில் கும்ப்ளே கூறுகையில் , " போட்டிக்காக கோலி தயாராவதை நான் ரசிக்கிறேன் . அதேபோல் , அவர் தவறு செய்தாலும் , அதை நேர்மையாக ஒத்துக்கொள்வார் ' என்றார் .


விசாகப்பட்டினத்தில் நடந்த நிகழ்ச்சி ஒன்றில் பேசிய அதிதி , நான் சினிமா துறைக்கு வந்தபோது ரொம்ப அப்பாவியாக இருந்தேன் , என்னை ரொம்பவே பொத்திப் பொத்தி வளர்த்துவிட்டார்கள் . அந்த வதந்திகள் எல்லாமே உண்மை என்பது எனக்கு தெரியாது . அப்போது , பட வாய்ப்புக்காக படுக்கைக்கு அழைப்பது எல்லாம் நடந்து கொண்டிருந்தது . எனக்கு அப்படி ஒன்றும் மோசமாக நடக்கவில்லை . ஆனாலும் ஒரு சம்பவம் நடந்தது . அதனால் நான் பெரிதாக பாதிக்கப்படவில்லை . இருந்தாலும் இது அல்லது அது என்று எனக்கு வாய்ப்பு கொடுக்கப்பட்டது . நான் அப்படி ஒன்றும் பட வாய்ப்பு தேவை இல்லை என்று வெளியேறிவிட்டேன் . அந்த சம்பவத்திற்கு பிறகு 8 மாதங்களாக எனக்கு பட வாய்ப்பே இல்லை . பாதிக்கப்பட்டவர்கள் அது குறித்து பேச அவர்களுக்கு நேரம் அளிக்க வேண்டும் . அவர்கள் தயாராக இருந்தால் மட்டுமே அது குறித்து பேச வேண்டும் . அப்படி பேசவில்லை என்றால் ஓ , பணம் வாங்கியிருப்பார் , இல்லை என்றால் மிரட்டி அமைதியாக இருக்குமாறு கூறியிருப்பார்கள் என்று மக்கள் பேசுவார்கள் . தங்களுக்கு எது சரி என்று படுகிறதோ அதை தான் தான் செய்ய வேண்டும் . மீ டூ இயக்கம் வேறு மாதிரியாக திசை திரும்புகிறது . நீ பேச வேண்டும் . இல்லை என்றால் விட்டுக் கொடுத்துவிடுகிறாய் என்று அர்த்தம் என்பது போன்று சென்று கொண்டிருக்கிறது என்கிறார் அதிதி .


பிரமாண்ட இயக்குனர் ராஜமௌலி அதிர்ச்சிக்கு மேல் அதிர்ச்சி கொடுத்து கொண்டே போகிறார் என்று தான் சொல்லணும் இன்னும் பாகுபலி அதிர்ச்சியில் இருந்து மீளவே பல நாட்கள் ஆகும் சூழலில் மேலும் ஒரு அதிர்ச்சி தருகிறார் . இந்திய சினிமா வரலாற்றிலே இது வரை யாரும் செய்யமுடியாத சாதனை செய்த ராஜமௌலி அடுத்த சாதனைக்கு தயாரகிராறம் . ஆமாங்க அடுத்து சூப்பர்ஸ்டாரை வைத்து படம் இயக்க திட்டமிட்டுள்ளாராம் . ராஜமௌலி இயக்கத்தில் பிரபாஸ் , சத்யராஜ் , நாசர் , ராணா , அனுஷ்கா , தமன்னா ஆகியோர் நடித்த ' பாகுபலி2 ' படம் தமிழ் , தெலுங்கு , இந்தி , கன்னடம் , மலையாளம் ஆகிய 5 மொழிகளில் உலகம் முழுவதும் 9 ஆயிரம் தியேட்டர்களில் வெளியாகி வெற்றிகரமாக ஓடிக்கொண்டு இருக்கிறது . ரூ . 450 கோடி செலவில் தயாரிக்கப்பட்ட இந்த படம் 4 நாட்களில் ரூ . 600 கோடிக்கு மேல் வசூலித்து சாதனை நிகழ்த்தி உள்ளது . இந்தியாவில் இதுவரை ரூ . 490 கோடியும் , வெளிநாடுகளில் ரூ . 135 கோடியும் வசூலித்து உள்ளது . தமிழகத்தில் மட்டும் 4 நாட்களில் ரூ . 50 கோடி வசூலித்து இருக்கிறது . இந்தியில் அதிக வசூல் படங்களின் சாதனை பட்டியலில் இருந்த அமீரின் ' தங்கல் , ' சல்லுவின் ' சுல்தான் ' ஆகிய இரண்டு படங்களின் வசூல் சாதனைகளையும் ' பாகுபலி - 2 ' முறியடித்து உள்ளதாக இந்தி டைரக்டர் கரண் ஜோகர் தெரிவித்து உள்ளார் . பாகுபலி2 படத்துக்கு இயக்குனர் ராஜமவுலி ரூ . 100 கோடி சம்பளம் வாங்கியதாக தகவல் வெளியாகி உள்ளது . தென்னிந்திய மொழி டைரக்டர்கள் யாரும் இவ்வளவு பெரிய தொகையை சம்பளமாக வாங்கியது இல்லை என்பது குறிப்பிடத்தக்கது . இந்த நிலையில் ரஜினிகாந்தை வைத்து ராஜமவுலி அடுத்த படத்தை இயக்குவது பற்றி ஆலோசித்து வருவதாக தகவல் வெளியாகி உள்ளது . இவர் ஏற்கனவே ' பாகுபலி ' படத்தின் பாடல் வெளியீட்டு விழாவில் பேசும்போது , " ரஜினிகாந்தை வைத்து படம் இயக்க ஆர்வமாக இருக்கிறேன் . நான் தமிழில் நேரடியாக படம் இயக்கினால் அது ரஜினிகாந்த் படமாகத்தான் இருக்கும் . அவருடன் பணிபுரிய வேண்டும் என்பது எனது நீண்டநாள் ஆசை " என்று குறிப்பிட்டார் . இருவரும் இணைந்தால் அந்த படம் உலகம் முழுவதும் வசூலில் சரித்திர சாதனை நிகழ்த்தும் படமாக இருக்கும் என்று பட உலகினர் கூறுகிறார்கள் . ரஜினிகாந்தும் ‘பாகுபலி - 2’ இந்தியாவுக்கு பெருமை சேர்த்துள்ள படம் என்று டுவிட்டரில் பாராட்டி உள்ளார் . எனவே இருவரும் இணைந்து புதிய படத்தில் பணியாற்ற வாய்ப்பு இருப்பதாக கூறப்படுகிறது . பிரபல மலையாள இயக்குனர் அல்போன்ஸ் புத்திரன் இதுகுறித்து கூறும்போது , " ரஜினிகாந்தும் ராஜமவுலியும் ஒரு படத்தில் இணைந்தால் , அந்த படத்தின் வசூல் , உலக அளவில் முதல் இடத்தில் இருக்கின்ற ஜேம்ஸ் கேமரூனின் ' அவதார் ' படத்தின் சாதனையை பின்னுக்கு தள்ளிவிடும் " என்று தெரிவித்து உள்ளார் .


ஜெயமோகன் ஒரு இழிவான நபர் என்பதை நான் பல தருணங்களில் பதிவு செய்திருக்கிறேன் . . சர்கார் திருட்டு கதைக்கு அவர் முட்டுக்கொடுக்க மின்னல் வேகம் காட்டிய சம்பவம் அவருடைய இழிவான குணத்திற்கு மேலும் ஒரு எடுத்துக்காட்டாக ஆகியிருக்கிறது . உலகத்திலேயே பாவமான ஜென்மம் என்றால் அவன் உதவி இயக்குனன் மட்டுமே . . விண்ணுக்கும் மண்ணுக்குமாக விஷயங்களைப் பேசுகிற அறிவு இருக்கும் . ஆனால் அடுத்தவேளை உணவிற்கு பணமிருக்காது . மாடு மாதிரி வேலை பார்ப்பபான் . மறுநாள் டீக்குடிக்க காசில்லலாமல் இருப்பான் . அவனுடைய நேரத்தை யார் யாரோ களவாடுவார்கள் . ஆனால் அந்த மாத வாடகை கொடுக்க பணமில்லாமல் அவமானத்தில் இருப்பான் . உதவி இயக்குனனாக இருக்கும் காலம் முழுவதும் அவனுடைய அறிவை உழைப்பை நேரத்தை இளமையை வாழ்க்கையை என எல்லா வற்றையும் சுரண்டலுக்கு ஒப்புக் கொடுத்து விட்டு நிர்கதியாக நிற்பான் . அவனோடு சேர்ந்து அவனுடைய குடும்பமும் தெருவில் நிற்கும் . சகல அவமானத்தையும் சந்திக்கும் . அவனுடைய பெற்றோர் சகோதர சகோதரிகள் என அனைத்து உறவினர்களும் அவனுடைய எந்த உதவியும் இல்லாமல் வற்றிப் போயிருப்பார்கள் . . தீபாவளி பொங்கல் போன்ற விசேஷ நாட்களுக்கு கூட ஊருக்குப் போக முகமில்லாமல் அறையில் பட்டினியில் படுத்திருப்பான் . யாருக்கும் எதுவும் செய்ய முடியவில்லையே என்கிற குற்ற உணர்வு அவனை சதா அரித்துக் கொண்டே இருக்கும் . . பல நேரங்களில் பையில் பத்து பைசா இல்லாமல் பார்க்கில் உட்கார்ந்துதான் அவன் ஒரு கதையை உருவாக்கிக் கொண்டிருப்பான் . அத்தகைய வறிய ஒரு மனிதனிடம் இருந்துதான் ஒரு கதை திருடப்பட்டிருக்கிறது . ஒரு எழுத்தாளனாக இதைப்பற்றி எந்த முடிவையும் சொல்லாமல் கொஞ்சம் பொறுத்திருப்போம் என்கிற குறைந்த பட்ச மனிதாபிமானம் கூட இல்லாமல் , அறம் இல்லாமல் , மறுநாள் களத்தில் குதித்து ஒரு திருடனுக்கு வக்காலத்து வாங்க நினைத்தார் பாருங்கள் ஜெயமோகன் . . அந்த குரூரம்தான் ஜெயமோகன் . உலகின் வறிய மனிதனின் வயிற்றில் கூட்டு சேர்ந்து மண்ணை அள்ளிப் போட தயாரானார் பாருங்கள் அந்த வக்கிரம்தான் ஜெயமோகன் . இந்த வக்கிரம் ஒருவகையில் சினிமா உலகம் எதிர்பார்க்கிற வக்கிரம்தான் . அந்த வக்கிர செயலுக்கு தயார் என்று பலவிதங்களிலும் அறிவிக்கிற மனிதனுக்கு அது ரகசியமாக சிவப்புக் கம்பளம் விரிக்கும் . அது தெரிந்தேதான் ஜெயமோகன் இந்த பணியில் ஈடுபட்டார் . இந்த வக்கிரத்தோடு ஜெயமோகன் திரைத்துறையில் இன்னும் உயர்ந்த நிலைக்கு செல்வார் என்பதுதான் திண்ணம் . - முகநூலில் ஆர் . பிரபாகர் .


ஸ்டாலின் மகனை ஏமாற்றினாரா மிஷ்கின்ஃ கோடம்பாக்கத்தை கலக்கும் கோடி ரூபாய் விவகாரம் . இயக்குநர் மிஷ்கின் இயக்கத்தில் உதயநிதி ஸ்டாலின் நடிக்கும் ‘சைக்கோ’ படம் வளர்ந்து கொண்டிருக்கிறது . கோயமுத்தூர் பகுதியில் பெருமளவு ஷூட் முடிந்து , கனடாவில் ரெஸ்டுக்கு போயிருந்தார் மிஷ்கின் . இந்நிலையில் , மிஷ்கின் மீது ‘கோடி ரூபாய் புகார்’ சொல்லி கோர்ட்டுக்கு போயிருக்கிறார் மைத்ரேயா ! என்பவர் . காரணம் , தன்னிடம் ஒரு கோடி ரூபாய் பணம் பெற்றுக் கொண்டு , அதை செலவு செய்து சைக்கோ கதையை உருவாக்கிய மிஷ்கின் , பின் தன்னை விட்டுவிட்டு உதயநிதியை வைத்து சைக்கோ படத்தை துவக்கி படமெடுத்துக் கொண்டிருக்கிறார் . என் பணத்தையும் , எதிர்பார்ப்பையும் ஏமாற்றிய மிஷ்கினின் சைக்கோ படத்தை வெளியிட தடை விதிக்க வேண்டும் ! என்று கூறியுள்ளாராம் . மைத்ரேயா , பாரம்பரிய சினிமா தயாரிப்பு நிறுவனமான ஏ . வி . எம் . நிறுவன குடும்பத்தில் பொண்ணு எடுத்தவரென்பதால் வழக்கு வீரியமாக இருக்கும் என்கிறார்கள் . இந்நிலையில் , இந்த திடீர் வழக்கு பஞ்சாயத்தை பார்த்து டென்ஷன் ஆகிவிட்டாராம் உதயநிதி . ‘உங்களுக்காகவே உருவாக்கப்பட்ட கதை இது . ’ என்று சொல்லித்தான் உதயநிதியை மிஷ்கின் சைக்கோ படத்தினுள் கொண்டு வந்து தயாரிக்க வைத்தாராம் . இப்போது இப்படியொரு பஞ்சாயத்து கிளம்பியுள்ளதாலேயே உதயநிதி ஏக அப்செட் . தங்கள் தரப்பையும் மிஷ்கின் ஏமாற்றிவிட்டதாக உதயநிதி நினைப்பதாகவும் ஒரு சிக்கலை கிளப்பிவிட்டுள்ளது ஒரு கும்பல் . ஒட்டு மொத்த விவகாரத்தையும் பார்த்து ஷார்ப் இயக்குநர் மிஷ்கின் ஏகத்துக்கும் கடுப்பாகிவிட்டாராம் . ’நானென்ன அந்த மாதிரி சீட்டிங் பேர்வழியா ? ’ என்று கொதித்திருக்கிறாராம் மறுபுறம் . ஆக மொத்தத்தில் சைக்கோ படமே ஒரு விதமான பிரச்னை சைக்கோவில் சிக்கிக் கிடக்கிறது என்று முணுமுணுக்கிறது கோடம்பாக்கம் வட்டாரம் .


ரஜினிக்கு ஆலோசகராக தான் இல்லை என்று அப்படி ரஜினிக்கு ஆலோசகராக இருக்கும் பட்சத்தில் நான் பெருமைப்படுவேன் என்று ஆடிட்டர் குருமூர்த்தி கூறியுள்ளார் . துக்ளக் பத்திரிகையின் ஆசிரியரும் , ஆடிட்டருமான குருமூர்த்தி சென்னை , நுங்கம்பாக்கத்தில் இன்று செய்தியாளர்களைச் சந்தித்தார் . அப்போது பேசிய அவர் , ரஜினிகாந்த் , கமல் ஹாசனுக்கு நான் ஆலோசகராக இல்லை . ரஜினிக்கு நான் ஆலோசகராக இருந்தால் நான் பெருமை அடைவேன் என்று கூறினார் . ரஜினி , கமலிடம் அரசியல் பேசுவேன் தவிர ஆலோசகர் அல்ல என்றார் . காவிரி தேர்தலுக்குப்பின் காவிரி மேலாண்மை வாரியம் திட்ட வரைவு தாக்கல் தேதி அறிவிப்பதே நல்லது என்று கூறினார் . காவிரி வழக்கில் வழங்கப்பட்ட 600 பக்க தீர்ப்பை படிக்காமலேயே அரசியல் கட்சிகள் போராட்டம் நடத்துவதாக அவர் குற்ற்ம சாட்டினார் . பிரதமர் நரேந்திர மோடியின் ஆட்சி திறமை , ரஜினிக்கான மக்கள் ஆதரவு இவை இரண்டும் வெற்றிடத்தை நிரப்பும் . அதிமுக அரசுக்கு செயல்பாடு ஒன்று இருப்பதுபோல் தெரியவில்லை . . . இருந்தால் பார்க்கலாம் என்று ஆடிட்டர் குருமூர்த்தி கூறினார் .


பாஜக மூத்த தலைவர் சுப்பிரமணிய சாமி , அடிக்கடி ஏதாவது கருத்துகளை , தனது டுவிட்டரில் பதிவு செய்து , சர்ச்சையை கிளப்பி வருகிறார் . கடந்த ஜனவரிமாதம் ஜல்லிக்கட்டு போட்டி நடத்த வலியுறுத்தி கல்லூரி மாணவர்கள் , ஜல்லிக்கட்டு ஆதரவாளர்கள் உண்ணாவிரத அறப்போராட்டத்தில் ஈடுபட்டனர் . அப்போது , அறப்போராட்டத்தில் ஈடுபட்டுள்ளவர்கள் பொறுக்கிகள் என கூறினார் . இதனால் , கல்லூரி மாணவர்கள் மற்றும் இளைஞர்களிடம் பெரும் கொந்தளிப்பு ஏற்பட்டது . இந்நிலையில் , தற்போது சுப்பிரமணிய சாமி , இளைஞர்களையும் , திமுகவினரையும் தாக்கி பேசியபடி , தனது டுவிட்டரில் பதிவு செய்துள்ளார் . அதில் , அவர்குறிப்பிட்டுள்ளதாவது . ' ' தமிழகத்தில் திமுகவுக்கு மாற்றுக்கட்சியாக பாஜக தலையெடுக்கும் வரை , இந்து அமைப்பு போராளிகளான எங்களுக்கு அதிமுகவை ஆதரிப்பதைத் தவிர வேறுவழியில்லை . பாகிஸ்தான் , ராஜஸ்தான் எல்லை வழியாக ஐஎஸ்ஐஎஸ் அமைப்பு தீவிரவாதிகள் 6 பேர் சென்னைக்குள் புகுந்துவிட்டனர் . அவர்கள் , தமிழகபொறுக்கிகளை குறிவைத்து வந்துள்ளனர் . இவ்வாறு அவர் குறிப்பிட்டுள்ளார் . ' சுப்பிரமணிய சாமியின் இந்த பதிவை பார்த்த கல்லூரி மாணவர்கள் மற்றும் இளைஞர்கள் கொந்தளித்துள்ளனர் . பதிலுக்கு அவர்களும் , தங்களது பதிவுகளைசுப்பிரமணிய சாமிக்கு எதிராகவும் , பகிரங்கமாகவும் பதிவிட்டு வருகின்றன


தமிழ் சினிமாவின் முன்னணி மாஸ் ஹீரோ தல அஜித் . அவரின் திரைப்படம் வெளிவந்தால் ரசிகர்களுக்கு திருவிழாதான் . லட்சக்கணக்கான ரசிகர்களை தனது எளிமையால் வென்றவர் அஜித் என்றால் அது மிகையல்ல . நேற்று அஜித்தின் பிறந்தநாளை ரசிகர்கள் ஆரவாரமாய் கொண்டாடினர் . அஜித்திற்கு ஹாஷ் டேக் உருவாக்கி டிவிட்டரில் தெறிக்கவிட்டனர் நம்ம ரசிகர் பட்டாளம் . இந்நிலையில் அஜித்தை " Bhainsa of Kollywood - கோலிவுட்டின் எருமை மாடு " என வட இந்திய பிரபலம் கமால் ஆர் கான் கூறியுள்ளார் . அதுவும் தல அஜித் ஹாஷ் டேக்கில் . இதனால் , தல ரசிகர்கள் மட்டுமல்ல , தமிழக ரசிகர்கள் செம்ம கடுப்பில் உள்ளனர் . இந்த கமால் ஆர் கான் , தென்னிந்திய நடிகர்கள் பலரையும் தொடர்ந்து விமர்சித்து வருகிறார் . இதற்குமுன் ரஜினியை அழகில்லாதவர் என்றும் , அவரை எப்படி மக்கள் சூப்பர் ஸ்டாராக ஏற்றுக் கொண்டார்கள் என்றும் கேட்டு சர்ச்சையை கிளப்பியுள்ளார் . சமீபத்தில் நடிகர் மோகன்லாலை சோட்டா பீம் என கூறி சர்ச்சையில் சிக்கியவரும் இவரே . இவர் தனது டிவிட்டர் பக்கத்தில் , “Happy Birthday to real Bhainsa of Kollywood # ThalaAjith ! Lol ! Kaise Kaise Hero hai South Main ! — KRK ( @ kamaalrkhan ) ” என்று பதிவிட்டு இருந்தார் . தமிழ் சினிமாவின் முன்னணி நடிகரான ’தல’ அஜித்தை . வட இந்திய பிரபலம் கே . ஆர் . கே , அஜித்தின் பிறந்தநாள் அன்று எருமைமாடு என்று சொல்லியிருப்பது ரசிகர்கள் மையத்தில் கொந்தளிப்பை ஏற்படுத்தியுள்ளது . அஜித் ரசிகர்களை பற்றி தெரியாமல் வாயை விட்டுவிட்டார் . என்ன நடக்கப் போகுதோ ! !


இந்திய அணியின் ஆல்ரவுண்டர் ஹர்திக் பாண்டியா மற்றும் டாப் ஆர்டர் பேட்ஸ்மேன் ராகுல் ஆகிய இருவருமே ஆஸ்திரேலியாவுக்கு எதிரான ஒருநாள் தொடருக்கான இந்திய அணியில் இடம்பெற்றுள்ளனர் . 3 போட்டிகள் கொண்ட ஒருநாள் தொடர் வரும் 12ம் தேதி தொடங்குகிறது . ஜனவரி 12,15,18 ஆகிய தேதிகளில் ஒருநாள் போட்டிகள் நடக்க உள்லன . இந்நிலையி , ஹர்திக் பாண்டியாவும் ராகுலும் பெரும் சிக்கலில் மாட்டியுள்ளனர் . சிறந்த நண்பர்களான இவர்கள் இருவரும் , காஃபி வித் கரண் நிகழ்ச்சியில் கலந்துகொண்டு பல விஷயங்களை பகிர்ந்துகொண்டனர் . அப்போது பெண்கள் குறித்து சர்ச்சைக்குரிய வகையில் ஹர்திக் பாண்டியா பேசினார் . இதையடுத்து பெண்கள் குறித்து இழிவாக பேசிய ஹர்திக் பாண்டியாவிற்கு கடும் எதிர்ப்புகள் கிளம்பின . இந்த விவகாரம் அத்துடன் நில்லாமல் , கிரிக்கெட் அல்லாத ஒரு நிகழ்ச்சியில் கிரிக்கெட் வீரர்கள் பங்கேற்றது குறித்த சர்ச்சையையும் கிளப்பிவிட்டது . இந்த சம்பவம் குறித்து 24 மணி நேரத்தில் விளக்கமளிக்க வேண்டும் என ஹர்திக் பாண்டியா மற்றும் ராகுல் ஆகிய இருவருக்கும் பிசிசிஐ - யின் நிர்வாகக்குழு நோட்டீஸ் அனுப்பியது . இதையடுத்து இந்த சம்பவத்திற்கு வருத்தம் தெரிவித்து ஹர்திக் பாண்டியா மன்னிப்பு கேட்டார் . நிகழ்ச்சியின் போக்கிற்கு ஏற்றவகையில் பதிலளித்தேனே தவிர , யாருடைய மனதையும் புண்படுத்துவதற்காக அல்ல என்று விளக்கமளித்த ஹர்திக் , பகிரங்கமாக மன்னிப்பும் கோரினார் . ஆனால் , ஹர்திக் பாண்டியாவின் விளக்கத்தில் திருப்தியடையாத பிசிசிஐ நிர்வாகக்குழு தலைவர் வினோத் ராய் , ஹர்திக் பாண்டியா மற்றும் ராகுல் ஆகிய இருவருக்கும் 2 போட்டிகளில் ஆட தடை விதிக்குமாறு பிசிசிஐ - யிடம் பரிந்துரைத்துள்ளார் . இந்த தகவலை பிடிஐ செய்தி நிறுவனத்துக்கு அளித்த பேட்டியில் வினோத் ராய் தெரிவித்துள்ளார் .


முத்தரப்பு டி20 கிரிக்கெட் போட்டியில் நியூஸிலாந்துக்கு எதிரான ஆட்டத்தில் 5 விக்கெட்டுகள் வித்தியாசத்தில் ஆஸ்திரேலியா வெற்றியை ருசித்தது . முத்தரப்பு டி20 கிரிக்கெட் போட்டியில் நியூஸிலாந்துக்கு எதிரான ஆட்டம் ஆக்லாந்தில் நேற்று நடைபெற்றது . இந்த ஆட்டத்தில் முதலில் பேட் செய்த நியூஸிலாந்து 20 ஓவர்களில் 6 விக்கெட் இழப்புக்கு 243 ஓட்டங்கள் அடித்தது . அடுத்து ஆடிய ஆஸ்திரேலியா 18.5 ஓவர்களில் 5 விக்கெட் இழப்புக்கு 245 ஓட்டங்கள் எடுத்து வென்றது . டாஸ் வென்று பேட் செய்த நியூஸிலாந்தில் தொடக்க வீரர் மார்டின் கப்டில் அதிகபட்சமாக 54 பந்துகளில் 6 பவுண்டரிகள் , 9 சிக்ஸர்களுடன் 105 ஓட்டங்கள் விளாசினார் . உடன் வந்த காலின் மன்ரோ 33 பந்துகளில் 6 பவுண்டரிகள் , 6 சிக்ஸர்கள் உள்பட 76 ஓட்டங்கள் அடித்தார் . எஞ்சிய விக்கெட்டுகள் சொற்ப ரன்களில் ஆட்டமிழக்க , ராஸ் டெய்லர் 17 ஓட்டங்கள் , பென் வீலர் 1 ஓட்டத்துடன் ஆட்டமிழக்காமல் இருந்தனர் . ஆஸ்திரேலிய தரப்பில் கேன் ரிச்சர்ட்சன் , ஆன்ட்ரு டை ஆகியோர் தலா 2 விக்கெட்டுகளும் , ஸ்டான்லேக் , ஆஷ்டோன் அகர் ஆகியோர் தலா ஒரு விக்கெட்டும் வீழ்த்தினர் . பின்னர் , ஆடிய ஆஸ்திரேலிய அணியில் ஆர்சி ஷார்ட் அதிகபட்சமாக 44 பந்துகளில் 8 பவுண்டரிகள் , 3 சிக்ஸர்களுடன் 76 ஓட்டங்கள் எடுத்தார் . கேப்டன் டேவிட் வார்னர் 59 ஓட்டங்கள் , கிளென் மேக்ஸ்வெல் 31 ஓட்டங்கள் எடுத்தனர் . ஆரோன் ஃபிஞ்ச் 36 ஓட்டங்கள் , அலெக்ஸ் கேரி 1 ஓட்டத்துடன் ஆட்டமிழக்காமல் அணியை வெற்றிக்கு வழி நடத்தினர் . நியூஸிலாந்து தரப்பில் டிரென்ட் போல்ட் , டிம் செüதி , ஐஷ் சோதி , கிரான்ட்ஹோம் ஆகியோர் தலா ஒரு விக்கெட் எடுத்தனர் . ஆர்சி ஷார்ட் ஆட்டநாயகனாக அறிவிக்கப்பட்டார் . இந்தத் தொடரில் ஆஸ்திரேலிய அணிக்கு கிடைத்துள்ள 4 - ஆவது தொடர் வெற்றியாகும் .


பாலியல் தேவைகளுக்கு இணங்க வேண்டும் என்று தமது மாணவிகளைக் கட்டாயப்படுத்தும் குரல் பதிவு வெளியான நிலையில் அவர் மீது வழக்கு பதிவு செய்து கைது செய்யப்பட்ட பேராசிரியை நிர்மலா தேவியிடம் காவல்துறையினர் விடிய விடிய நடந்த விசாரணை விசாரணையைத் தொடர்ந்து , பேராசிரியை நிர்மலா தேவியிடமிருந்து மூன்று செல்போன்களை பறிமுதல் செய்து போலீசார் விசாரணை மேற்கொண்டனர் . மேலும் பறிமுதல் செய்யப்பட்ட செல்போனில் உயரதிகாரிகளின் செல்போன் எண் பதிவு செய்யப்பட்டுள்ளதாக தகவல் வெளியாகியுள்ளது . பறிமுதல் செய்யப்பட்ட மற்றொரு செல்போனில் நிறைய கல்லூரி பெண் புகைப்படங்கள் இருப்பதாகவும் தகவல் வெளியாகியுள்ளது . தற்போது கைப்பற்றப்பட்ட செல்போனில் உள்ள எண்களை வைத்து விசாரணை நடத்தி வருகின்றனர் . கடந்த மார்ச் 14ம் தேதி 4 கல்லூரி மாணவிகளை சில பெரிய மனிதர்களுக்கு பாலியல் ரீதியாக படுக்கைக்கு அனுப்ப வற்புறுத்தி தொலைபேசியில் பேராசிரியை நிர்மலா தேவி பேசிய உரையாடல் வாட்ஸ் அப்பில் வெளியானதைத் தொடர்ந்து கல்லூரி நிர்வாகத்திடம் 4 மாணவிகள் புகார் அளித்தனர் . இதனைத்தொடர்ந்து கல்லூரி நிர்வாகம் நிர்மலா தேவியை தற்காலிக பணியிடை நீக்கம் செய்துள்ளது . மாணவிகளை தவறாக வழி நடத்தியதாக அளிக்கப்பட்ட புகாரின் பேரில்நேற்று பேராசிரியை நிர்மலா கைது செய்யப்பட்டார் . 19நிமிட உரையாடலை நொடிக்கு நொடி அலசல் . . . நேற்று கைது செய்யப்பட்டதிலிருந்து விடிய விடிய நடந்த விசாரணையில் முதலில் நிர்மலாதேவி மாணவிகளிடம் பேசிய ஆடியோவை நொடிக்கு நொடி தவாராமல்கேட்டனர் . நிர்மலாதேவியிடம் , அவர் பேசிய ஆடியோவிளிருந்தே கேள்விகளை துருவித் துருவி கேட்டுள்ளனர் . மாணவிகளிடம் பேசும்போது , 110 பேர் அங்கு செயல்படுகிறார்கள் , என்னைப்போல் 400 பேர் இதற்காக செயல்படுகிறார்கள் , ஆளுநர் மீட்டிங்கில் நான் அருகில் சென்று வீடியோ பிடிக்கும் அளவுக்கு எனக்கு செல்வாக்கு இருக்கிறது உங்களுக்கு தெரியும் என தனக்கு எவ்வளவு கெத்து இருக்கிறது என்று பேசியிருந்தார் . மேற்படிப்பு படிக்க ஆசையில்லை அரசுத் துறையில் தேர்வு எழுதப்போகிறோம் என்று மாணவிகள் தட்டிக்கழித்தாலும் , உங்களுக்கு நான் என்ன வேண்டுமானாலும் செய்து தருகிறேன் , இந்த டிஎன்பிஎஸ்சி எல்லாம் எனக்கு சாதாரணம் . ஐஏஎஸ் , ஐபிஎஸ் படிக்கவும் ஏற்பாடு செய்து தருகிறேன் . பணம் உங்க அக்கவுண்டுக்கு வரும் என தனது செல்வாக்கை மாணவிகளிடம் விவரிக்கிறார் . அப்படியென்றால் இது எவ்வளவு பெரிய நெட்வொர்க் ? கல்வித்துறையில் இருக்கும் ஒட்டுமொத்த பெரிய மனிதர்களுக்கு இப்படி பெண்களை கட்டிலுக்கு அனுப்புகிறாரா ? என கிடுக்குப்பிடி விசாரணையை மேற்கொண்டதாம் . “விஐபி பேரைக்கேட்டாலே நீங்களே தானா வந்துடுவீங்க” நொடிக்கு நொடி நீங்கள் அட்ஜெஸ்ட் செய்தால் போதும் நான் பார்த்துகொள்கிறேன் என சொன்னாலும் , அந்த மாணவி இல்ல மேம் . . இது எங்களுக்கு செட் ஆகாது மேம் . . இஷ்டம் இல்ல மேம் என ஒத்துக்கொள்ளவில்லை என்றவுடன் , தனக்கு பெரிய லெவலில் தொடர்பு உள்ளது , உங்களுடைய எதிர்காலம் சொர்க்கமாக இருக்கும் என்றும் , நான் சொல்லும் விஐபி பேரைக்கேட்டால் அப்புறம் நீங்களே தானே வந்துவிடுவீர்கள் நாக்கு கூசாமல் இப்படி பேசியிருக்கிறார் . ஒரு பல்கலைகழகத்தில் பணியாற்றும் பேராசிரியை , மாணவிகளை இப்படி தில்லாக தனக்குப் பின்னால் பெரிய பெரிய விவிஐபிகள் இருக்கிறார்கள் என தெனாவட்டாக படிக்கும் பெண்களை படுக்கைக்கு தள்ள முயற்சிப்பதைப் பார்த்தால் நிர்மலா தேவி வெறும் அம்புதான் . இவருக்குப் பின்னால் மிகப்பெரிய நெட் ஒர்க் இருப்பது சந்தேகமில்லை . “ஆளுநர் லெவலில் ஆளு இருக்கு” ஆளுநர் லெவலில் தெரியும் – இப்படி ஒரு பெண் மாணவிகளிடம் சொல்கிறார் என்றால் ஒரு பெரும் கிரிமினல் வலைப்பின்னலாகத் தெரிகிறது . பேராசிரியை ஒருவர் , பாலியல் தரகர் நிலைக்கு இறங்கி , மாணவிகளுக்குப் பாலியல் வலை வீசியிருப்பது மன்னிக்க முடியாத குற்றமாகும் . இது அவர் ஒருவர் மட்டுமே சம்பந்தப்பட்ட விஷயமாகத் தோன்றவில்லை . ஆளுநர் , அவரது அலுவலகம் மற்றும் தமிழக உயர் கல்வித் துறை பல்கலைக்கழக உயர் அதிகாரிகள் உள்ளிட்ட பலருக்கும் இதில் தொடர்பு இருக்கக்கூடும் என்ற வலுவான சந்தேகத்தை எழுப்புகிறது எதிர்கட்சிகள் . அதே சமயத்தில் , நிர்மலா தேவி ஒரு கருவியாகச் செயல்பட்டிருக்கிறார் . அவரைப் பின்னணியில் இயக்கியவர்கள் உயர் அரசியல் மற்றும் அதிகார செல்வாக்கு உள்ளவர்களாக இருப்பதாகவே தெரிகிறது . தற்போது இந்த வழக்கு சிபிஐக்கு மாற்றப்பட்டதால் அந்த விஐபிக்கள் யார் யார் இந்த நெட்வொர்க்கில் இருக்கிறார்கள் என்பது வெட்ட வெளிச்சமாகுமா ? பொறுத்திருந்து தான் பார்க்கவேண்டும்


மக்காவ் ஓபன் கிராண்ட்ப்ரீ கோல்டு பாட்மிண்டன் போட்டி சீனாவின் மக்காவ் நகரில் செவ்வாய்க்கிழமை தொடங்குகிறது . இதில் 3 முறை சாம்பியன் பட்டம் வென்றவரான இந்தியாவின் பி . வி . சிந்து 4 - ஆவது முறையாக பட்டம் வெல்லும் முனைப்பில் களமிறங்குகிறார் . ஒலிம்பிக்கில் வெள்ளி வென்ற சிந்து , கடந்த வாரம் சீன ஓபன் சூப்பர் சீரிஸ் போட்டியில் பட்டம் வென்றதோடு , ஹாங்காங் ஓபனில் இறுதிச்சுற்று வரை முன்னேறிய நிலையில் , மக்காவ் ஓபனில் களமிறங்குகிறார் . இதனால் அவர் மீதான எதிர்பார்ப்பு அதிகரித்துள்ளது . புதன்கிழமை நடைபெறும் முதல் சுற்றில் சீனாவின் யூ ஹன்னுடன் மோதுகிறார் சிந்து . இந்தியாவின் மற்றொரு முன்னணி வீராங்கனையான சாய்னா நெவால் , தனது முதல் சுற்றில் இந்தோனேசியாவின் ஹன்னா ரமாதினியை எதிர்கொள்கிறார் . சிந்துவும் , சாய்னாவும் சிறப்பாக ஆடும்பட்சத்தில் அவர்கள் இருவரும் இறுதிச்சுற்றில் மோத வாய்ப்புள்ளது . ஆடவர் ஒற்றையர் பிரிவைப் பொறுத்தவரையில் இந்தியாவின் சமீர் வர்மா தனது முதல் சுற்றில் செக் . குடியரசின் மிலன் லூதிக்கை சந்திக்கிறார் . இந்தியாவின் காஷ்யப் தனது முதல் சுற்றில் மலேசியாவின் ஜெங் சிம்மையும் , எச் . எஸ் . பிரணாய் தனது முதல் சுற்றில் சீன தைபேவின் வெய் சென்னையும் எதிர்கொள்கின்றனர் . போட்டித் தரவரிசையில் மூன்றாவது இடத்தில் இருக்கும் ஸ்ரீகாந்த் நேரடியாக 2 - ஆவது சுற்றுக்கு தகுதி பெற்றுள்ளார் . சாய் பிரணீத் தனது முதல் சுற்றில் உள்ளூர் வீரரான லாம் ஹூ ஹிம்முடன் மோதுகிறார் .


சி நிறுவனம் வழங்கியுள்ளதாக பாரத ஜனதா கட்சியின் தேசிய செயலாளர் எச் . ராஜா தெரிவித்துள்ளார் . ஹைட்ரோ கார்பன் திட்டத்திற்கு மத்திய அரசு அனுமதி வழங்கியதையடுத்து நெடுவாசல் மக்கள் போராட்ட களத்தில் குதித்தனர் . கடந்த சில நாட்களாக நடைபெற்று வரும் இந்த போராட்டத்துக்கு இளைஞர்கள் , மாணவர்கள் , சினிமா பிரபலங்கள் , அரசியல் பிரமுகர்கள் என பலரும் ஆதரவு தெரிவித்து போராட்டத்தில் ஈடுபட்டு வருகின்றனர் . மேலும் தமிழகத்தின் பல்வேறு இடங்களில் இளைஞர்களும் மாணவர்களும் போராட்டத்தில் ஈடுபட்டு போலீசாரால் கைது செய்யபட்டும் வருகின்றனர் . இதனிடையே போராட்ட குழுவினர் முத்லமைச்சர் எடப்பாடி பழனிச்சாமியை சந்தித்து ஹைட்ரோ கார்பன் திட்டத்தை அனுமதிக்க கூடாது என வலியுறுத்தினர் . அதற்கு தமிழக அரசு ஹைட்ரோ கார்பன் திட்டத்திற்கு அனுமதி அளிக்காது . எனவே நெடுவாசல் மக்கள் போராட்டத்தை கைவிட வேண்டும் என முதலமைச்சர் வேண்டுகோள் விடுத்தார் . ஆனால் முறையான அறிவிப்பு வெளிவராமல் போராட்டத்தை கைவிடுவதாக இல்லை என போராட்ட குழுவினர் அறிவித்து விட்டனர் . இந்நிலையில் , சிவங்கங்களியில் பாரத ஜனதா கட்சியின் தேசிய செயலாளர் எச் . ராஜா செய்தியாளர்களை சந்தித்தார் . அப்போது அவர் கூறியதாவதுஃ நெடுவாசல் மக்கள் ஹைட்ரோ கார்பன் திட்டத்திற்கு எதிர்ப்பு தெரிவித்து வருகின்றனர் . காங்கிரஸ் ஆட்சியில் இருந்தபோதே திமுக உதவியுடன் இந்த திட்டத்திற்கு அனுமதி வழங்கப்பட்டுள்ளது . புதுக்கோட்டை மாவட்ட ஆட்சியரிடம் ஓ . என் . ஜி . சி . நிறுவனம் இத்திட்டத்திற்காக 11 லட்சம் ரூபாய் வழங்கியுள்ளது . இத்திட்டம் பெட்ரோல் தேவைக்காக மட்டுமே செயல்படுத்தபடுகிறது . இதனால் விவசாயம் குடிநீருக்கு எவ்வித பாதிப்பும் இல்லை . இந்த திட்டம் குறித்து மத்திய அரசும் பெட்ரோல் நிறுவனமும் தெளிவாக விளக்கம் அளித்துள்ளது . இந்த மக்கள் விரும்பாவிட்டால் மத்திய அரசு இந்த திட்டத்தை செயல்படுத்தாது இவ்வாறு அவர் தெரிவித்தார் .


சர்வதேச அளவில் சிறந்த கிரிக்கெட்டர் என்ற பெயர் பெற்றுள்ள கோலி , போட்டிக்கு போட்டி சாதனைகளையும் சதங்களையும் குவித்து வருகிறார் . அதிலும் நடந்துவரும் தென்னாப்பிரிக்க தொடரில் பல்வேறு சாதனைகளை குவித்துள்ளார் . மேலும் பல சாதனைகளை குவிப்பதற்கான வாய்ப்பும் உள்ளது . டெஸ் தொடரில் 286 ரன்களும் ஒருநாள் தொடரில் மூன்று சதங்கள் மற்றும் ஒரு அரைசதம் உட்பட 558 ரன்களும் குவித்துள்ளார் . இதன்மூலம் ஒருநாள் தொடரில் ஒரே தொடரில் அதிக ரன்கள் குவித்த வீரர் , விரைவில் 17,000 ரன்களை கடந்த வீரர் என்ற சாதனைகளை எல்லாம் கோலி படைத்தார் . முதல் டி20 உட்பட இந்த சுற்றுப்பயணத்தில் இதுவரை 870 ரன்கள் குவித்துள்ளார் கோலி . ஒரு சுற்றுப்பயணத்தில் அதிக ரன்கள் குவித்த வீரர்களின் பட்டியலில் விவியன் ரிச்சர்ட்ஸ் , 1045 ரன்களுடன் முதலிடத்திலும் கிரிக்கெட்டின் கடவுள் என வர்ணிக்கப்படும் டான் பிராட்மேன் 970 ரன்களும் குவித்துள்ளனர் . இன்னும் இரண்டு டி20 போட்டிகள் எஞ்சியுள்ள நிலையில் , இந்த சுற்றுப்பயணத்தில் இதுவரை 844 ரன்களை குவித்துள்ள கோலி , இன்னும் 105 ரன்கள் எடுத்தால் டான் பிராட்மேனை முந்தக்கூடிய வாய்ப்பு உள்ளது . எஞ்சிய இரண்டு டி20 போட்டிகளில் 130 ரன்கள் எடுத்தால் , ஒரே தொடரில் 1000 ரன்களை கடந்த இரண்டாவது வீரர் என்ற பெருமையை கோலி பெறலாம் . 175 ரன்கள் எடுத்தால் விவியன் ரிச்சர்ட்ஸை முந்தி சாதனை படைக்கலாம் . ஆனால் எஞ்சிய இரண்டு போட்டிகளும் டி20 போட்டிகள் என்பதால் , விவியன் ரிச்சர்ட்ஸை வீழ்த்துவது சற்று கடினம் தான் .


வட இந்திய ஊடகங்கள் உட்பட மொத்த இந்தியாவும் பரபரப்புடன் எதிர்பார்த்திருந்த ‘2.0’ பட ட்ரெயிலர் சற்று முன்னர் நடந்துமுடிந்தது . வட இந்திய ஊடகங்கள் அதிகம் வந்திருந்ததால் முதலில் ஆங்கிலத்தில் சுமார் பத்து நிமிடங்கள் பேசிய ரஜினி இறுதி ஐந்து நிமிடங்கள் தமிழில் பேசினார் . ‘தமிழ்ப்படங்கள் இந்திய லெவலை என்றோ எட்டிவிட்டன . ஆனால் இந்த 2.0’ இண்டர்நேஷனல் லெவல் படமாகும் . குழந்தைகள் , பொதுமக்கள் , அறிவுகள் போலி அறிவிஜீவிகள் என்று எல்லா மட்டங்களின் எதிர்பார்ப்பையும் தனது படத்தில் பூர்த்தி செய்பவர் ஷங்கர் . அவரை இந்தியாவின் ஜேம்ஸ் கேமரூன் என்றே சொல்லலாம் . காலா’ படப்பிடிப்பு முடிந்து நான் உடல்நலம் குன்றியிருந்த நிலையில் என் உடல் ஒத்துழைக்காத நிலையில் ஏழு நாட்கள் மட்டுமே படப்பிடிப்பு முடிந்திருந்த ‘2.0’வின் படத்தில் திடர்ந்து நடிக்க முடியாதோ என்ற பயம் எனக்கு வந்தது . அதை ஷங்கரிடமும் , தயாரிப்பாளர் சொல்லி , ’நான் வாங்கிய அட்வான்ஸையும் , இதுவரை படத்துக்கு செலவான தொகையையும் கொடுத்துவிடுகிறேன் என்று சொன்னேன் . அதற்கு ஷங்கர் நான் எவ்வளவு நாள் வேண்டுமானாலும் காத்திருக்கிறேன் . உங்களைத்தவிர வேற யாரையும் வச்சி இந்தக் கதையை யோசிக்கமுடியாது சார் என்றார் . தயாரிப்பாளர் சுபாஷ்கரனோ 4 மாசம் உங்களுக்காக 4 வருஷம் கூட காத்திருக்கத்தயார் சார்ன்னு சொன்னார் . நல்ல நண்பர்கள் வாழ்க்கையில கிடைக்கிறது கோஹினூர் வைரம் கிடக்கிறமாதிரி . அந்தமாதிரி ஒரு கோஹினூர் வைரம் தான் இந்த சுபாஷ்கரன் . ‘சிவாஜி’ பட்ஜெட் 2 மடங்கானப்ப எல்லாரும் பயந்தாங்க . எல்லோரும் பயந்ததை விட அந்தப்படம் ரெண்டு மடங்கு கலெக்ட் பண்ணுச்சி . அடுத்து ‘எந்திரனுக்கும் அதே பிரச்சினை . அந்தப்படமும் நல்ல வசூல் பண்ணிச்சி . இப்ப ‘2.0’ 300 கோடியில பிளான் பண்ண ஆரம்பிச்சி 550 கோடியிலவந்து நிக்குது . படம் ரொம்ப லேட்டாயிருச்சே . எப்பிடி இருக்கும் வருமா வராதான்னு ஏகப்பட்ட என்கொயரி . லேட்டா வந்தாலும் கரெக்டா வரணும் . [ பலத்த விசில் கைதட்டல் ] நான் படத்தைப் பத்தி மட்டும்தான் சொல்றேன் . அதுதான் ‘2.0’ என்ற ரஜினி ஷங்கர் கமலை வைத்து அடுத்து இயக்கப்போகும் ‘இந்தியன்2’வுக்கு தனது வாழ்த்துகளைக் கூறி உரையை முடித்துக்கொண்டார் .


தென் ஆப்பிரிக்காவுக்கு எதிரான டெஸ்ட் தொடரை ஆஸ்திரேலியா இழந்ததைத் தொடர்ந்து அந்த அணியின் தேர்வுக்குழு தலைவர் ராட் மார்ஷ் தனது பதவியில் இருந்து விலகினார் . ஆஸ்திரேலியாவில் சுற்றுப்பயணம் செய்து விளையாடி வரும் தென் ஆப்பிரிக்க அணி , முதல் இரு டெஸ்ட் போட்டிகளிலும் ஆஸ்திரேலிய அணியைத் தோற்கடித்து தொடரைக் கைப்பற்றியது . இதில் 2 - ஆவது டெஸ்டில் ஆஸ்திரேலியா இன்னிங்ஸ் தோல்வியை சந்தித்தது . இதையடுத்து தனது பதவியை ராஜினாமா செய்துள்ள ராட் மார்ஷ் , " இது எனது தனிப்பட்ட முடிவு . யாரும் என்னை நிர்பந்திக்கவில்லை . இந்தப் பதவியிலிருந்து விலகலாம் என ஆலோசனை கூட கூறவில்லை ' என்றார் . மார்ஷின் விலகலைத் தொடர்ந்து இடைக்கால தேர்வுக்குழு தலைவரை தேர்வு செய்வதற்காக ஆஸ்திரேலிய கிரிக்கெட் வாரியத்தின் அவசர செயற்குழு கூடியுள்ளது . அடுத்த தேர்வுக்குழு தலைவராக முன்னாள் கேப்டன் ரிக்கி பாண்டிங் அல்லது முன்னாள் வேகப்பந்து வீச்சாளரான ஜேசன் கில்லஸ்பி நியமிக்கப்படலாம் என தகவல் வெளியாகியுள்ளது .


ஆர் . கே . நகர் இடைத்தேர்தலில் இன்று காலை வாக்குப் பதிவு துவங்கியது . திமுக வேட்பாளர் மருதுகணேஷ் பழைய வண்ணாரப்பேட்டையில் உள்ள வரதப்பா நாயுடு காப்பக சாவடியில் வாக்குப் பதிவு துவங்கிய அடுத்த நிமிடமே வாக்களித்துவிட்டு , செய்தியாளர்களிடம் பேசினார் . அப்போது அவர் , தேர்தல் நேர்மையாக நடக்க வேண்டும் என்று கேட்டுக் கொண்டார் . வரிசையில் காத்திருந்து தனது வாக்கினை பதிவு செய்த மருதுகணேஷ் , ஆர் . கே . நகர் தொகுதியில் திமுக அதிக வாக்குகள் பெற்று வெற்றி பெறும் என்று நம்பிக்கை தெரிவித்தார் . மேலும் , இந்த இடைத்தேர்தல் வாக்குப்பதிவு நியாயமாக நடத்தப்பட வேண்டும் என்று கோரினார் . ஆர் . கே . நகர் இடைத்தேர்தலுக்கான வாக்குப்பதிவு இன்று காலை தொடங்கியது . வாக்குப்பதிவு காலை 8 மணி முதல் தொடங்கி மாலை 5 மணி வரை நடக்கிறது . ஒவ்வொரு வாக்குச் சாவடிக்கும் தலா 4 வாக்குப் பதிவு இயந்திரங்கள் , ஒரு கட்டுப்பாட்டு இயந்திரம் , ஒரு ஒப்புகை சீட்டு இயந்திரம் ஆகியன பயன்படுத்தப்பட உள்ளன . இத்தேர்தலில் அதிமுக சார்பில் மதுசூதனன் , திமுக சார்பில் மருதுகணேஷ் , சுயேச்சை வேட்பாளராக டிடிவி தினகரன் , பாஜக சார்பில் கரு . நாகராஜன் , நாம் தமிழர் கட்சி சார்பில் கலைக்கோட்டுதயம் உள்பட 59 வேட்பாளர்கள் போட்டியிடுகின்றனர் .


ஹாங்காங் ஓபன் சூப்பர் சீரிஸ் பாட்மிண்டன் போட்டியில் இந்தியாவின் பி . வி . சிந்து அரையிறுதிக்கு முன்னேறியுள்ளார் . ஆனால் , சாய்னா காலிறுதியிலேயே அதிர்ச்சித் தோல்வியடைந்தார் . சாய்னா காலிறுதியில் வென்றிருந்தால் , அரையிறுதியில் சாய்னாவ்வும் , சிந்துவும் மோதியிருப்பர் . ஹாங்காங்கின் கோவ்லூன் நகரில் நடைபெற்று வரும் இந்தப் போட்டியில் வெள்ளிக்கிழமை நடைபெற்ற காலிறுதியில் பி . வி . சிந்து கடும் போராட்டத்துக்குப் பிறகு 21 - 17,21 - 23,21 - 18 என்ற செட் கணக்கில் சிங்கப்பூரின் ஜியாவ் லியாங்கை தோற்கடித்தார் . மற்றொரு காலிறுதியில் சாய்னா 8 - 21,21 - 18,19 - 21 என்ற செட் கணக்கில் ஹாங்காங்கின் சியூங் இயிடம் தோல்வியடைந்து போட்டியிலிருந்து வெளியேறினார் . ஒருவேளை இந்த ஆட்டத்தில் சாய்னா வென்றிருந்தால் , அரையிறுதியில் சிந்துவை சந்திக்க வேண்டிய சூழல் ஏற்பட்டிருக்கும் . சர்வதேச போட்டியில் சாய்னாவும் , சிந்துவும் இதுவரை ஒரேயொரு முறை மட்டுமே நேருக்கு நேர் மோதியுள்ளனர் . 2014 - இல் நடைபெற்ற இந்திய கிராண்ட்ப்ரீ போட்டியில் மோதினார்கள் . அதில் சாய்னா வெற்றி பெற்றது குறிப்பிடத்தக்கது . ஆடவர் ஒற்றையர் காலிறுதியில் இந்தியாவின் சமீர் வர்மா 21 - 17,23 - 21 என்ற நேர் செட்களில் மலேசியாவின் சாங் வெய் பெங்கை தோற்கடித்து அரையிறுதிக்கு முன்னேறினார் . அதேநேரத்தில் மற்றொரு இந்தியரான அஜய் ஜெயராம் 15 - 21,14 - 21 என்ற நேர் செட்களில் ஹாங்காங்கின் லாங் ஆக்னஸிடம் தோல்வி கண்டார் .


தூத்துக்குடி மக்களை தொட்டால் நடப்பதே வேறு என்று சசிகலா புஷ்பா மிரட்டல் விடுத்துள்ளார் . தூத்துக்குடியில் ஸ்டெர்லைட் ஆலைக்கு எதிராக போராட்டம் நடத்தி அப்பாவி பொதுமக்கள் மீது போலீசார் துப்பாக்கிச்சூடு நடத்தினர் . இதில் 13 பேர் கொல்லப்பட்டனர் . காவல்துறையின் கொடூரமான இந்தக் கொலை வெறித் தாக்குதலுக்கு பல்வேறு அரசியல் கட்சியினரும் , சினிமா பிரபலங்களும் கண்டனக் குரல் கொடுக்கும் நிலையில் எம்பி சசிகலா புஷ்பாவும் கடும் கண்டனம் கொந்தளிதுள்ளார் . சசிகலா புஷ்பா தூத்துக்குடியில் செய்தியாளர்களிடம் பேசினார் . அப்போது , ஸ்டெர்லைட் ஆலையை ஏன் மூட முடியவில்லை . லஞ்சம் வாங்கி விட்டீர்களா ? 12 பேரை கொலை செய்ய யார் அதிகாரம் கொடுத்தது ? தூத்துக்குடி தென் மாவட்டம் என நினைக்க வேண்டாம் . 100 நாள் போராட்டத்தை தாண்டியும் ஸ்டெர்லைட் ஆலை இயங்குமா ? எனக் கூறினார் . தொடர்ந்து பேசிய அவர் , தூத்துக்குடியை தொட்டா மக்களை கட்டுப்படுத்த முடியாது . ஆலையை மூடும் வரை சட்டப் போராட்டம் நடத்துவோம் . தான் மேயராக இருந்த போது 2013ல் ஸ்டெர்லைட் ஆலையை மூடினேன் என கர்ஜித்த சசிகலா புஷ்பா , அசால்ட்டா 12 பேரை கொன்றுபோட்டுள்ளனர் . பெண்கள் உட்பட பேர் கொல்லப்பட்டுள்ளனர் . 12 பேரை கொல்ல தைரியம் எப்படி வந்தது ? 12 பேரை கொல்ல யார் அனுமதித்தது . ஸ்டெர்லைட்டை இனிமேல் தூத்துக்குடியில் நடத்த முடியாது என கோபமாக தனது கேள்விகளை அடுக்கினார் . மேலும் பேசிய அவர் , துப்பாக்கிச்சூட்டுக்கு அனுமதி கொடுத்த கலெக்டர் , எஸ்பி மீது என்ன நடவடிக்கை எடுக்கப்பட்டுள்ளது . ஓபிஎஸ் - ஈபிஎஸ் உத்தரவு கொடுத்தார்களா ? கொன்றுவிட்டு பணம் கொடுத்தால் சரியாகிவிடுமா ? தூத்துக்குடி மக்களை தொட்டால் நடப்பதே வேறு என்று சசிகலா புஷ்பா மிரட்டல் விடுத்துள்ளார் . இவ்வாறு சசிகலா புஷ்பா ஆவேசமாக கொந்தளித்தார் .


ஆஸ்திரேலியாவுக்கு எதிரான கடைசி டெஸ்ட் போட்டியில் ராகுலின் நேர்மையான செயல் , அம்பயர் உட்பட அனைவரின் இதயங்களையும் கொள்ளை கொண்டது . இந்தியா - ஆஸ்திரேலியா இடையேயான கடைசி டெஸ்ட் போட்டி சிட்னியில் நடந்துவருகிறது . இந்த போட்டியில் டாஸ் வென்று முதலில் பேட்டிங் ஆடிய இந்திய அணி 622 ரன்களுக்கு முதல் இன்னிங்ஸை டிக்ளேர் செய்தது . இதையடுத்து முதல் இன்னிங்ஸை ஆடிய ஆஸ்திரேலிய அணியின் தொடக்க வீரர் மார்கஸ் ஹாரிஸை தவிர மற்ற வீரர்கள் பெரிதாக ஆடவில்லை . மார்கஸ் ஹாரிஸ் மட்டுமே 79 ரன்கள் அடித்தார் . அவரும் சதமடிக்கும் வாய்ப்பை தவறவிட்டார் . மற்ற வீரர்கள் அனைவருமே சொற்ப ரன்களில் இந்திய அணியின் சுழலில் சுருண்டனர் . மூன்றாம் நாள் ஆட்டநேர முடிவில் ஆஸ்திரேலிய அணி 6 விக்கெட் இழப்பிற்கு 236 ரன்களை எடுத்துள்ளது . இந்திய அணி சார்பில் குல்தீப் யாதவ் 3 விக்கெட்டுகளையும் ஜடேஜா 2 விக்கெட்டுகளையும் ஷமி ஒரு விக்கெட்டையும் வீழ்த்தினார் . மூன்றாம் நாளான இன்றைய ஆட்டத்தின் 5வது ஓவரை ஜடேஜா வீசினார் . அந்த ஓவரின் முதல் பந்தை எதிர்கொண்ட மார்கஸ் ஹாரிஸ் தூக்கி அடிக்க , மிட் ஆனில் ஃபீல்டிங் செய்த ராகுல் , அதை அபாரமாக டைவ் அடித்து பிடித்தார் . ஆனால் தரையில் பட்டபிறகுதான் ராகுல் அதை கேட்ச் செய்தார் . பந்து தரையில் பட்ட மாத்திரத்தில் ராகுல் பிடித்துவிட்டார் . ராகுல் கேட்ச் செய்ததை பார்த்துவிட்டு பவுலர் ஜடேஜா உட்பட இந்திய வீரர்களை விக்கெட் மகிழ்ச்சியை கொண்டாட , ராகுலே மிகவும் நேர்மையாக பந்து தரையில் பட்டதாக கூறிவிட்டார் . ஒருவேளை ராகுல் அதை சொல்லாவிட்டால் , டிவி ரிப்ளே செய்து பார்க்க வேண்டிவரும் . அதில் சில நிமிடங்கள் வீணாகும் . ஆனால் இறுதியில் எப்படியும் உண்மை தெரிந்துவிடும் . ஆனால் அதற்கெல்லாம் இடம் கொடுக்காத ராகுல் நேர்மையாக செயல்பட்டதால் நேர விரயம் தடுக்கப்பட்டது . ராகுலின் நேர்மையை கள நடுவர் கை தட்டி பாராட்டினார் . ராகுலின் இந்த செயல் , அம்பயரை மட்டுமல்லாமல் ரசிகர்களின் இதயங்களையும் வென்றது .


இலங்கையின் 70வது சுதந்திர தினத்தை ஒட்டி இந்தியா , இலங்கை , வங்கதேசம் அணிகள் மோதும் முத்தரப்பு டி20 தொடர் இலங்கையில் நடைபெற்றுவருகிறது . கேப்டன் விராட் கோலி , தோனி , பாண்டியா , புவனேஷ்வர் குமார் , பும்ரா ஆகிய வீரர்களுக்கு இந்த தொடரில் ஓய்வு அளிக்கப்பட்டுள்ளது . தினேஷ் கார்த்திக் , வாஷிங்டன் சுந்தர் , விஜய் சங்கர் ஆகிய மூன்று தமிழக வீரர்களுக்கு அணியில் வாய்ப்பளிக்கப்பட்டது . கடந்த 6ம் தேதி இந்தியா - இலங்கை அணிகள் மோதிய முதல் டி20 போட்டியில் 5 விக்கெட்டுகள் வித்தியாசத்தில் இலங்கை அணி வெற்றி பெற்றது . இந்தியாவிடமிருந்து ஒரே ஒரு ஓவரில் இலங்கை அணி வெற்றியை பறித்தது . முதலில் பேட்டிங் செய்த இந்திய அணி , ரோஹித் சர்மா , ரெய்னா ஆகியோரின் விக்கெட்டுகளை முதல் இரண்டு ஓவரிலேயே இழந்தபோதிலும் 174 ரன்கள் குவித்தது . 190 ரன்கள் எடுத்திருந்திருக்கலாம் . கடைசி ஓவர்களில் மந்தமான ஆட்டத்தால் , 174 ரன்கள் மட்டுமே எடுக்க முடிந்தது . டி20 போட்டியை பொறுத்தவரை நல்ல ரன் தான் . இதையடுத்து 175 ரன்கள் என்ற இலக்குடன் களமிறங்கிய இலங்கை அணியின் முதல் விக்கெட்டை இரண்டாவது ஓவரிலேயே வாஷிங்டன் சுந்தர் வீழ்த்தினார் . ஆனால் , அதற்கு அடுத்த ஓவரிலேயே ஆட்டம் இலங்கை பக்கம் திரும்பியது . அதன்பிறகு இந்திய அணியால் ஆட்டத்துக்குள் வரவே முடியவில்லை . ஷர்துல் தாகூர் வீசிய மூன்றாவது ஓவரில் , 5 பவுண்டரிகள் மற்றும் ஒரு சிக்ஸர் என 26 ரன்கள் விளாசினார் குசால் பெரேரா . ஒரு நோ - பாலுடன் சேர்த்து மூன்றாவது ஓவரில் மட்டும் 27 ரன்கள் குவிக்கப்பட்டன . அந்த ஒரு ஓவரில் ஆட்டத்தை தங்கள் கட்டுக்குள் கொண்டுவந்த இலங்கை , இறுதியாக 5 விக்கெட்டுகள் வித்தியாசத்தில் எளிதாக வெற்றிபெற்றது . தாகூர் வீசிய மூன்றாவது ஓவர்தான் இந்திய அணி வெற்றியை இழந்ததற்கான முக்கியமான காரணம் .


இறந்து ஒரு வருடமான பின்னும் தமிழக அரசியல் ஜெயலலிதாவை சுற்றித்தான் இயங்கிக் கொண்டிருக்கிறது . அட ! அவரது சொந்தக்கட்சி மட்டும் அவரின் பெயரைச் சொல்லி ஆட்சி செய்தால் பரவாயில்லை எதிர்கட்சியுமல்லாவா ஜெயலலிதா ஸ்டைலில் அரசியல் செய்கிறது ? ! எடப்பாடி - பன்னீர் இணைந்த தமிழக அரசு ‘அம்மாவின் அரசு’ என்று ஜெயலலிதாவின் பெயரைச் சொல்லி ஆட்சி நடத்திக் கொண்டிருக்கிறது . தினகரனும் ஜெயலலிதாவின் பெயரையும் , படத்தையும் முன்னிறுத்தித்தான் அரசியலில் வளர்ந்து கொண்டும் , தன்னைக் காப்பாற்றிக் கொண்டும் இருக்கிறார் . இந்நிலையில் , அ . தி . மு . க . வின் பரம எதிரியான தி . மு . க . கூட ஜெயலலிதாவின் பாணியை காப்பியடிப்பதுதான் ஹைலைட்டே . ஆர் . கே . நகர் இடைத்தேர்தலுக்காக ஸ்டாலின் விழுந்து விழுந்து பிரச்சாரம் செய்வார் என்று எதிர்பார்த்தால் ‘17,18 மற்றும் 19’ ஆகிய மூன்று நாட்கள் மட்டுமே பிரச்சாரம் செய்யப்போகிறார் என்று அறிவித்திருக்கிறார்கள் . ஏன் இப்படி ? என்று கேட்டால் “ஆர் . கே . நகர்ல ஜெயலலிதா போட்டியிட்டப்ப தனக்கே மூணு நாள்தான் அந்தம்மா பிரச்சாரம் பண்ணினாங்க . இந்த ஸ்டைல்ல செயல்தலைவர் மூணு நாள் பிரச்சாரம் பண்ணினால் பத்தாதா ? கடைசி கட்ட பிரச்சார சமயமான அந்த நாட்கள்ள செயல்தலைவர் அடிச்சு துவைச்சு பிரச்சாரம் பண்ணினா , போதும் ஈஸியா ஜெயிச்சிடலாம் ! ” என்கிறார்கள் . ஜெ . , வை பார்த்து ஸ்டாலின் அரசியல் செய்யும் இந்த நிலையை ‘ஜெ ஸ்டைலை ஸ்டாலின் ஃபாலோ பண்ண ஆரம்பிச்சு வெகு காலமாகி போச்சு ! அந்தம்மா இருக்கும்போதே ‘அ . தி . மு . க . தலைமை போல் நம்ம கட்சியிலும் சர்வாதிகாரம் வேண்டும்’ அப்படின்னு கேட்டவர்தானே ஸ்டாலின் . ” என்கிறார்கள் . ஓஹோ ! . . .


கோலி போட்டிக்கு போட்டி சாதனைகளை முறியடித்து புதிய சாதனைகளை படைப்பதோடு புதிய மைல்கற்களையும் எட்டிவருகிறார் . சமகால கிரிக்கெட்டில் உலகின் தலைசிறந்த வீரரான கோலி , சாதனைகளையும் சதங்களையும் குவித்து வருகிறார் . ஒரு பேட்ஸ்மேனாகவும் கேப்டனாகவும் பழைய சாதனைகளை முறியடித்து புதிய சாதனைகளை படைத்து வருகிறார் . இது போட்டிக்கு போட்டி நடந்துவருகிறது . இங்கிலாந்துக்கு எதிரான நான்காவது டெஸ்ட் போட்டியிலும் சாதனையை செய்ய தவறவில்லை கோலி . இந்த போட்டியில் இந்திய அணி 60 ரன்கள் வித்தியாசத்தில் தோல்வியை தழுவி டெஸ்ட் தொடரை இங்கிலாந்திடம் இழந்தது . இந்த போட்டியிலும் இரண்டு இன்னிங்ஸிலும் கோலி சிறப்பாக ஆடினார் . முதல் இன்னிங்ஸில் 46 ரன்களும் இரண்டாவது இன்னிங்ஸில் 58 ரன்களும் எடுத்தார் . இதன்மூலம் டெஸ்ட் கிரிக்கெட்டில் கேப்டனாக 4000 எடுத்த முதல் இந்திய கேப்டன் என்ற பெருமையை கோலி பெற்றுள்ளார் . மேலும் சர்வதேச அளவில் மிகக்குறைந்த இன்னிங்ஸ்களில் 4000 ரன்களை கடந்த கேப்டன் என்ற பெருமையையும் கோலி பெற்றுள்ளார் . கோலி கேப்டனாக , 65 இன்னிங்ஸ்களில் 4000 டெஸ்ட் ரன்களை கடந்துள்ளார் . கோலிக்கு அடுத்து , 71 இன்னிங்ஸ்களில் 4000 ரன்களை கடந்த பிரயன் லாரா இரண்டாவது இடத்திலும் 75 இன்னிங்ஸ்களில் இந்த மைல்கல்லை எட்டிய ரிக்கி பாண்டிங் மூன்றாவது இடத்திலும் உள்ளனர் . அதேபோல , வெளிநாட்டில் நடக்கும் டெஸ்ட் தொடரில் அதிக ரன்கள் குவித்த இந்திய கேப்டனும் கோலி தான் . இங்கிலாந்துக்கு எதிரான இந்த தொடரில் இதுவரை நடந்து முடிந்துள்ள 4 டெஸ்ட் போட்டிகளில் 544 ரன்களை கோலி குவித்துள்ளார் . இதுதான் வெளிநாட்டில் நடக்கும் டெஸ்ட் தொடரில் இந்திய கேப்டன் அடித்த அதிகபட்ச ஸ்கோர் . கோலிக்கு அடுத்த இடத்தில் 496 ரன்களுடன் ராகுல் டிராவிட் உள்ளார் . 2006ம் ஆண்டு வெஸ்ட் இண்டீஸில் நடந்த டெஸ்ட் தொடரில் ராகுல் டிராவிட் 496 ரன்களை குவித்தார் .


ஒரு கேப்டனாக கங்குலி , தோனியை எல்லாம் மிஞ்சி அதிவேகமாக சென்று கொண்டிருக்கிறார் தற்போதைய இந்திய அணியின் கேப்டன் விராட் கோலி . இந்தியா இங்கிலாந்து இடையேயான டி20 தொடரை இந்திய அணியும் ஒருநாள் தொடரை இங்கிலாந்து அணியும் வென்றன . இதையடுத்து பெரும் எதிர்பார்ப்புக்கு இடையே முதல் டெஸ்ட் போட்டி நேற்று முன் தினம் தொடங்கியது . முதல் இன்னிங்ஸில் இங்கிலாந்து அணி 287 ரன்கள் எடுத்தது . இந்திய அணி விராட் கோலியின் அபார சதத்தால் 274 ரன்களை சேர்த்தது . இதையடுத்து இங்கிலாந்து அணி இரண்டாவது இன்னிங்ஸை ஆடிவருகிறது . 13 ரன்கள் முன்னிலையுடன் இரண்டாவது இன்னிங்ஸை தொடங்கிய இங்கிலாந்து அணி 9 ரன்களுக்கு ஒரு விக்கெட்டை இழந்துள்ளது . இரண்டாம் நாள் ஆட்டநேர முடிவின்படி , இந்திய அணியை விட 22 ரன்கள் முன்னிலையில் உள்ளது இங்கிலாந்து அணி . இந்த போட்டி இங்கிலாந்து அணியின் ஆயிரமாவது சர்வதேச டெஸ்ட் போட்டி . இந்த போட்டியில் இங்கிலாந்து அணியை வீழ்த்தினால் , கேப்டனாக விராட் கோலி புதிய மைல்கல்லை எட்டுவார் . இந்திய அணியை பொறுத்தவரை அதிகபட்சமாக தோனி தலைமையிலான இந்திய அணி 27 டெஸ்ட் வெற்றிகளை பதிவு செய்துள்ளது . கங்குலி தலைமையிலான இந்திய அணி 21 டெஸ்ட் வெற்றிகளை பதிவு செய்துள்ளது . தற்போதைய கேப்டன் விராட் கோலி கேப்டன்சியில் ஏற்கனவே இந்திய அணி 21 டெஸ்ட் போட்டிகளில் வெற்றி பெற்றுள்ளது . இந்நிலையில் , இந்த போட்டியில் வெற்றி பெற்றால் , அதிக டெஸ்ட் வெற்றிகளை குவித்த இந்திய கேப்டன்கள் பட்டியலில் கங்குலியை முந்தி இரண்டாவது இடத்தை பிடிப்பார் கோலி . தோனி கேப்டன்சியில் 60 டெஸ்ட் போட்டிகளில் ஆடி 27 வெற்றிகளை இந்திய அணி பெற்றுள்ளது . அதேபோல் கங்குலி கேப்டன்சியில் 49 போட்டிகளில் ஆடி 21 வெற்றிகள் பதிவு செய்யப்பட்டுள்ளன . ஆனால் கோலி தலைமையில் வெறும் 35 டெஸ்ட் போட்டிகளில் ஆடி 21 வெற்றிகளை இந்திய அணி பெற்றுள்ளது . மேலும் கோலி தலைமையில் ஆடப்பட்ட 12 டெஸ்ட் தொடர்களில் 2 தொடரை மட்டுமே இந்திய அணி இழந்துள்ளது குறிப்பிடத்தக்கது . அந்த வகையில் , தோனி , கங்குலியை விட வெற்றிகரமான கேப்டனாக கோலி வலம்வந்துகொண்டிருக்கிறார் .


விஷ்வ ஹிந்து பரிஷத் அமைப்பின் ராம ராஜ்ஜிய ரத யாத்திரைக்கு தமிழகத்தில் எதிர்ப்பு தெரிவிக்கப்பட்டு வரும் நிலையில் , புதுக்கோட்டையில் மற்றுமொரு பெரியார் சிலை உடைக்கப்பட்டிருப்பது பெரும் சர்ச்சையை ஏற்படுத்தியுள்ளது . திரிபுராவில் கடந்த 25 ஆண்டுகளாக ஆட்சியில் இருந்த மார்க்சிஸ்ட் கம்யூனிஸ்ட் கட்சியை பாஜக வீழ்த்தியுள்ளது . திரிபுராவில் பாஜக ஆட்சி அமைய உள்ள நிலையில் , அம்மாநிலத்தில் இருந்த லெனின் சிலை ஒன்று இடிக்கப்பட்டது . இந்த சம்பவத்தை தொடர்ந்து , திரிபுராவில் லெனின் சிலை உடைக்கப்பட்டது போல தமிழ்நாட்டிலும் பெரியார் சிலை உடைக்கப்படும் என பாஜக தேசிய செயலாளர் எச் . ராஜா சர்ச்சைக்குரிய வகையில் ஃபேஸ்புக்கில் பதிவிட்டிருந்தது பெரும் சர்ச்சையை கிளப்பியது . தமிழகத்தில் எழுந்த கடும் எதிர்ப்புகளை அடுத்து , அதற்கு எச் . ராஜா வருத்தம் தெரிவித்தார் . இதனிடையே வேலூர் மாவட்டம் திருப்பத்தூர் வட்டாட்சியர் அலுவலகம் எதிரே இருந்த பெரியார் சிலையை சில சமூக விரோதிகள் உடைத்தனர் . இதுதொடர்பாக இருவரை போலீசார் கைது செய்தனர் . தமிழ்நாட்டு மக்களால் பெரிதும் மதிக்கப்படும் பெரியாரின் சிலை உடைக்கப்பட்டது பெரும் சர்ச்சையை ஏற்படுத்தியது . இந்நிலையில் , புதுக்கோட்டையில் மற்றுமொரு பெரியார் சிலை உடைக்கப்பட்டுள்ளது . புதுக்கோட்டை மாவட்டம் ஆலங்குடி அருகே புதுக்கோட்டை விடுதி கிராமத்தில் கடந்த 2003ம் ஆண்டு பெரியார் சிலையுடன் படிப்பகமும் அமைக்கப்பட்டது . இந்த பெரியார் சிலையை நேற்று நள்ளிரவில் மர்ம நபர்கள் சேதப்படுத்தியுள்ளனர் . பெரியார் சிலையிலிருந்து தலையை துண்டாக உடைத்துள்ளனர் . இந்த சம்பவம் பெரும் பரபரப்பை ஏற்படுத்தியுள்ளது . விஷ்வ ஹிந்து பரிஷத் அமைப்பின் ராம ராஜ்ஜிய ரத யாத்திரைக்கு எதிர்ப்பு தெரிவிக்கப்பட்டு வரும் நிலையில் , பெரியார் சிலை உடைக்கப்பட்டிருப்பது பெரும் பரபரப்பை ஏற்படுத்தியுள்ளது . இதுதொடர்பாக போலீசார் விசாரணை நடத்தி வருகின்றனர் .


ஸ்டாலின் தலைவர் பதவி விலக தயாரா ? நான் விலகுகிறேன் . . . ஒத்தைக்கு ஒத்தை சவால் விடும் அமைச்சர் வேலுமணி என் மீதான ஊழல் குற்றச்சாட்டுகளை மு . க . ஸ்டாலின் நிரூபித்தால் , நான் அமைச்சர் பதவியை ராஜினாமா செய்யத் தயார் என்றும் , அப்படி குற்றச்சாட்டுகளை நிரூபிக்காவிட்டால் திமுக தலைவர் பதவியை ஸ்டாலின் ராஜினாமா செய்ய தயாரா ? என்று அமைச்சர் எஸ் . பி . வேலுமணி கேள்வி எழுப்பியுள்ளார் . ஊழலின் மணியான கதாநாயகனாக , அதிமுக அமைச்சரவையில் எஸ் . பி . வேலுமணி இருந்து கொண்டு , அவரது சகோதரரின் நிறுவனங்களுக்கும் , அவரது உறவினர்களுக்கும் அரசு ஒப்பந்தங்களை அள்ளிக் கொடுத்து உள்ளாட்சி துறையை கொள்ளையாட்சி துறையாக உருக்குலைத்திருப்பது பேரதிர்ச்சியளிக்கிறது என்று திமுக தலைவர் மு . க . ஸ்டாலின் நேற்று அறிக்கை ஒன்றை வெளியிட்டிருந்தார் . தமிழக அரசுக்கு எதிராக முதலமைச்சர் , துணை முதலமைச்சர் என தொடர்ந்து அமைச்சர்கள் ஒவ்வொருவர் மீதும் திமுக குற்றம்சாட்டி வருகிறது . இந்த நிலையில் உள்ளாட்சி துறை அமைச்சர் எஸ் . பி . வேலுமணி மீது திமுக தலைவர் மு . க . ஸ்டாலின் குற்றம் சாட்டி அறிக்கை ஒன்றை வெளியிட்டிருந்தார் . அதற்கு பதிலளிக்கும் வகையில் பேசிய அமைச்சர் எஸ் . பி . வேலுமணி , உள்ளாட்சி துறை விதியை மீறி எந்த டெண்டரும் வழங்கப்படவில்லை . என் மீதான ஊழல் குற்றச்சாட்டுகளை ஸ்டாலின் நிரூபித்தால் அமைச்சர் பதவியை ராஜினாமா செய்யத்தயாரா என்றும் அவர் கேள்வி எழுப்பி இருந்தார் . 2017 - 18 ஆம் நிதியாண்டில் உள்ளாட்சி துறையில் சிறப்பாக செயல்பட்டதற்காக மத்திய அரசின் 6 விருதுகளை தமிழக அரசின் சார்பில் அவர் பெற்றுக் கொண்டார் . இதன் பின்னர் செய்தியாளர்களிடம் பேசும்போது , அமைச்சர் பதவியை பயன்படுத்தி , ஊரக வளர்ச்சி துறையில் எந்த முறைகேடும் தான் செய்யவில்லை என்று கூறினார் . தன் மீதான ஊழல் குற்றச்சாட்டுகளை நிரூபித்தால் அமைச்சர் பதவியை ராஜினாமா செய்வேன் என்றும் , அப்படி என் மீதான புகாரை திமுக தலைவர் மு . க . ஸ்டாலின் நிரூபிக்காவிட்டால் , திமுக தலைவர் பதவியை ராஜினாமா செய்வாரா ? என்றும் அவர் அமைச்சர் எஸ் . பி . வேலுமணி காட்டமாக கேள்வி எழுப்பினார் .


சசிகலா அணியினர் ஜெயலலிதாவின் சாவை மறைத்து நாடகம் ஆடுகிறார்கள் என்றும் போயஸ் கார்டனில் ஜெயலலிதா தள்ளிவிடப்பட்டார் என வரும் செய்திக்கு இரு தரப்பினரும் ஏன் இதுவரை பதில் அளிக்கவில்லை எனவும் மு . க . ஸ்டாலின் கேள்வி எழுப்பியுள்ளார் . சென்னை ஆர் . கே . நகர் தொதகுதி இடைத்தேர்தலில் திமு . சார்பில் போட்டியிடும் மருதுகணேசை ஆதரித்து அக்கட்சியின் செயல் தலைவர் மு . க . ஸ்டாலின் புதுவண்ணாரப்பேட்டை பகுதியில் திறந்த ஜீப்பில் சென்று பிரசாரம் மேற்கொண்டார் . திருவொற்றியூர் நெடுஞ்சாலையில் உள்ள பூண்டி தங்கம்மாள் தெருவில் அவர் பிரசாரத்தை தொடங்கினார் . குறுகிய சாலைகளில் ஆட்டோ மூலமும் , நடந்து சென்றும் மு . க . ஸ்டாலின் வாக்கு சேகரித்தார் . பிரசாரத்தின்போது பேசிய அவர் , திமுகவின் எதிரி வேட்பாளர்கள் முன்பு ஒன்றாக இருந்தார்கள் தற்போது இப்போது அவர்கள் 2 அணியாக பிரிந்திருக்கிறார்கள் என்று தெரிவித்தார் . ஓபிஎஸ் மணல் மாபியா அணியாகவும் , டி . டி . வி . தினகரன் பெரா அணியாகவும் பிரிந்திருக்கிறார்கள் என்று தெரிவித்தார் . இந்த இரு அணியினரும் , ஒன்றாக இருந்தபோது ஊழல் செய்து மக்களை சீரழித்தார்கள் . இப்போது தனித்தனியாக பிரிந்த பின்பு ஜெயலலிதா பெயரை சொல்லி ஓட்டு கேட்கிறார்கள் . அதற்கு அவர்களுக்கு உரிமை இருக்கிறது . ஆனால் ஜெயலலிதா உடல் சவப்பெட்டியில் இருப்பதுபோல ஒரு மாதிரியை ஏற்பாடு செய்து ஓட்டு கேட்பது ஏற்றுக்கொள்ள முடியாதது என ஸ்டாலின் பேசினார் , . திமுகவுக்கு ஜெயலலிதா கொள்கை , லட்சியம் , ஆட்சி ஆகியவற்றின் அடிப்படையில் தான் எதிரி . தனிப்பட்ட முறையில் நாங்கள் அவரை எதிரியாக நினைத்தது இல்லை என ஸ்டாலின் பேசினார் . ஜெயலலிதாவால் தான் 3 முறை ஓபிஎஸ் முதலமைச்சராக்கப்பட்டார் . தற்போது இழந்த செல்வாக்கையும் , பதவியையும் திரும்பப் பெறுவதற்காக ஜெயலலிதாவின் சவப் பெட்டியை வைத்துக் கொண்டு வாக்கு கேட்பதாக குற்றம்சாட்டினார் . சசிகலா அணியினர் ஜெயலலிதாவின் சாவை மறைத்து நாடகம் ஆடுகிறார்கள் . பதவியில் இருந்தபோது ஜெயலலிதா மரணம் குறித்து ஓபிஎஸ் எந்த நடவடிக்கையும் எடுக்கவில்லை என்று குற்றம்சாட்டிய ஸ்டாலின் , தற்போது பதவி போனபின் நாடகம் ஆடுகிறார் என்றார் . விரைவில் தமிழகத்தில் திமுக ஆட்சி மலரும் . திமுக ஆட்சிக்கு வந்தவுடன் ஓபிஎஸ் அணியினர் , சசிகலா அணியினர் என இரு தரப்பினரிடமும் ஜெயலலிதா சாவுக்கு நீதி விசாரணை நடத்தப்படும் என அவர் தெரிவித்தார் .


2013 - ம் ஆண்டில் ஐபிஎல் போட்டிகளின்போது நடந்த சூதாட்ட சர்ச்சைகளால் , பிசிசிஐ சீர்கெட்டு உள்ளதாகப் பல தரப்புகளிலிருந்தும் புகார்கள் எழுந்தன . இதையொட்டி , பிசிசிஐ குழுவில் சீர்திருத்தங்களை மேற்கொள்ள லோதா தலைமையில் ஒரு குழுவை உச்ச நீதிமன்றம் நியமித்தது . பிசிசிஐ மூலம் லோதா குழு பிறப்பிக்கும் பரிந்துரைகளை மாவட்ட கிரிக்கெட் சங்கங்கள் நிறைவேற்ற வேண்டும் என உத்தரவு பிறப்பிக்கப்பட்டது . பின் , லோதா குழுவின் பரிந்துரைகள் தாமதப்படுத்தப்படாமல் விரைவாக நிறைவேற்றப்படுவதற்காக , ஏழு பேர் கொண்ட புதிய குழுவை பிசிசிஐ நியமித்தது . ஐபிஎல் தலைவர் ராஜேஷ் சுக்லா தலைமையிலான இந்த புதிய குழுவில் , பிசிசிஐ செயலாளர் அமிதாப் செளத்ரி , பொருளாளர் அனிருத் செளத்ரி , முன்னாள் கிரிக்கெட் வீரர் சௌரவ் கங்குலி உள்ளிட்டோர் இடம் பெற்றிருந்தனர் . இந்நிலையில் உச்சநீதிமன்றத்தால் நியமிக்கப்பட்ட நிர்வாகிகள் குழுவானது , நீதிபதி லோதா குழுவின் பரிந்துரைகள் மற்றும் நீதிமன்றத்தினால் பிறப்பிக்கப்பட்ட உத்தரவுகள் எதுவும் அமல்படுத்தப்படவில்லை என நீதிபதி தீபக் மிஸ்ரா தலைமையிலான 3 பேர் கொண்ட நீதிபதி அமர்விடம் தெரிவித்தது . யின் அதிகாரிகளான சி . சே . கன்னா , அமிதாப் சவுத்ரி மற்றும் அனிருத் சவுத்ரி ஆகிய 3 பேரும் நீதிபதி லோதா குழு பரிந்துரைகள் மற்றும் சுப்ரீம் கோர்ட்டு உத்தரவுகளை அமல்படுத்துவதற்கு பொறுப்பு வகிப்பவர்கள் . ஆனால் அவர்கள் அதனை செய்யவில்லை என நீதிபதி அமர்வில் கூறினார் . சந்திரசூட் ஆகியோரை உள்ளடக்கிய இந்த அமர்வு , பி . சி . சி . ஐ . பொறுப்பு செயலாளர் அமிதாப் சவுத்ரியை வருகிற செப்டம்பர் 19ந்தேதி நீதிமன்றத்தில் நேரில் ஆஜராகி இந்த விவகாரத்தில் விளக்கம் அளிக்கும்படி உத்தரவிட்டுள்ளது . நீதிபதி லோதா குழு அறிக்கை மீது உச்சநீதிமன்றம் பிறப்பித்த உத்தரவுகளை பி . சி . சி . ஐ . அமல்படுத்திடாததற்கு தனது வருத்தத்தினையும் தெரிவித்துள்ளது .